EL Επίσημη Εφημερίδα της Ευρωπαϊκής Ένωσης L 29/8

ΑΠΌΦΑΣΗ ΤΗΣ ΕΠΙΤΡΟΠΉΣ

της 23ης Σεπτεμβρίου 2009

σχετικά με την ενίσχυση την οποία προτίθεται να χορηγήσει η Πολωνία στην Dell Products (Poland) Sp. z o.o. C 46/08 (πρώην N 775/07)

[κοινοποιηθείσα υπό τον αριθμό Ε(2009) 6868]

(Το κείμενο στην πολωνική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2010/54/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

τον κανονισμό (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (1),

Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (2) και αφού έλαβε υπόψη τις παρατηρήσεις τους,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Με ηλεκτρονική επιστολή της 16ης Ιουλίου 2007, η Πολωνία κοινοποίησε προκαταρκτικά στην Επιτροπή το προαναφερθέν μέτρο. Πραγματοποιήθηκε συνεδρίαση με τις πολωνικές αρχές στις 2 Αυγούστου 2007.

(2) Σύμφωνα με το άρθρο 88 παράγραφος 2 της συνθήκης ΕΚ, με ηλεκτρονική επιστολή της 24ης Δεκεμβρίου 2007, η Πολωνία κοινοποίησε στην Επιτροπή την προταθείσα ενίσχυση υπέρ της Dell Products (Poland) Sp. z o.o. Η υπόθεση καταχωρήθηκε με τον αριθμό N 775/07.

(3) Με επιστολές της 15ης Φεβρουαρίου, 2ας Ιουνίου και 3ης Οκτωβρίου 2008, η Επιτροπή ζήτησε συμπληρωματικές πληροφορίες οι οποίες κοινοποιήθηκαν από τις πολωνικές αρχές με επιστολές της 18ης Απριλίου, 1ης Ιουλίου, 1ης Αυγούστου, 6ης Αυγούστου, 17ης Νοεμβρίου και 9ης Δεκεμβρίου 2008. Διεξήχθηκαν συνεδριάσεις με τις πολωνικές αρχές στις 5 Μαρτίου, 26 Ιουνίου και 19 Νοεμβρίου 2008.

(4) Με επιστολή της 10ης Δεκεμβρίου 2008, η Επιτροπή ενημέρωσε την Πολωνία ότι αποφάσισε να κινήσει τη διαδικασία που προβλέπει το άρθρο 88 παράγραφος 2 της συνθήκης ΕΚ σε σχέση με την εν λόγω ενίσχυση. Με επιστολή της 18ης Φεβρουαρίου 2009, η Πολωνία υπέβαλε τις παρατηρήσεις της για την κίνηση της διαδικασίας.

(5) Η απόφαση της Επιτροπής για την κίνηση της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης (3). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.

(6) Η Επιτροπή έβαλε παρατηρήσεις από την κ. Kathy Sinnott, Μέλος του Ευρωπαϊκού Κοινοβουλίου (επιστολή της 24ης Φεβρουαρίου 2009), από την Hewlett-Packard (HP), από έναν ανταγωνιστή της Dell (επιστολή της 24ης Φεβρουαρίου 2009) και από έναν άλλο ανταγωνιστή (4) (επιστολές της 2ας Μαρτίου και 12ης Μαρτίου 2009).

(7) Με επιστολές της 24ης Μαρτίου και της 2ας Απριλίου 2009, η Επιτροπή κοινοποίησε τις παρατηρήσεις αυτές στην Πολωνία, στην οποία δόθηκε η δυνατότητα να απαντήσει· οι παρατηρήσεις της ελήφθησαν με επιστολή της 22ας Απριλίου 2009.

(8) Με επιστολή της 25ης Μαΐου 2009 και με ηλεκτρονικές επιστολές της 17ης Ιουνίου και 8ης Ιουλίου 2009, η Επιτροπή ζήτησε συμπληρωματικές πληροφορίες οι οποίες παρασχέθηκαν από την Πολωνία με επιστολές της 10ης Ιουνίου 2009 και με ηλεκτρονικές επιστολές της 22ας Ιουνίου, 13ης Ιουλίου και 10ης Αυγούστου 2009.

2. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ

2.1. Ο δικαιούχος της ενίσχυσης

(9) Ο δικαιούχος της ενίσχυσης είναι η Dell Products (Poland) Sp. z o.o. («Dell Poland») (5), εταιρεία υπό πλήρη ιδιοκτησία της Dell Inc. (USA) μέσω συμμετοχής 99,9 % της Dell Global BV (Netherlands) και συμμετοχής 0,1 % της Dell International Holdings VIII BV (Netherlands).

2.2. Το επενδυτικό σχέδιο

(10) Η Πολωνία προτίθεται να στηρίξει την οικονομική ανάπτυξη της επαρχίας Łódź με τη χορήγηση περιφερειακής επενδυτικής ενίσχυσης στην Dell Poland για επενδυτικό σχέδιο στην ειδική οικονομική ζώνη (ΕΕΖ) Łódź.

(11) Η επαρχία Łódź είναι μια περιοχή με σημαντικά κοινωνικοοικονομικά μειονεκτήματα και επιλέξιμη για περιφερειακή ενίσχυση βάσει του άρθρου 87 παράγραφος 3 στοιχείο α) της συνθήκης, με τυποποιημένο ανώτατο όριο περιφερειακής ενίσχυσης για μεγάλες επιχειρήσεις 50 % του ακαθάριστου ισοδύναμου επιχορήγησης (ΑΙΕ) σύμφωνα με τον πολωνικό χάρτη περιφερειακών ενισχύσεων για την περίοδο 2007-2013 (6).

(12) Το επενδυτικό σχέδιο συνίσταται στη δημιουργία μιας νέας μονάδας κατασκευής Η/Υ που παράγει επιτραπέζιους υπολογιστές, φορητούς υπολογιστές και εξυπηρετητές (7). Η υλοποίηση του σχεδίου άρχισε το 2007· εκτιμάται ότι το επενδυτικό σχέδιο θα ολοκληρωθεί μέχρι τα τέλη του 2012.

(13) Το επενδυτικό σχέδιο αποβλέπει στη δημιουργία 1 200 περίπου άμεσων θέσεων απασχόλησης, οι οποίες ενδέχεται να αυξηθούν σε 3 000, γεγονός που θα είχε θετική επίπτωση στην περιφερειακή και την εθνική οικονομία. Εκτιμάται ότι οι προμηθευτές της Dell Poland θα πραγματοποιήσουν πρόσθετη έμμεση επένδυση στην περιοχή ύψους περίπου 53 εκατ. ευρώ, η οποία θα προσελκύσει και άλλους επενδυτές, παραγωγούς και υπεργολάβους και, κατά συνέπεια, θα συμβάλει στη δημιουργία και άλλων θέσεων απασχόλησης και στην οικονομική ανάπτυξη.

(14) Το επενδυτικό σχέδιο περιλαμβάνει συνολική επιλέξιμη δαπάνη ονομαστικής αξίας 793 603 000 PLN (παρούσα αξία 189 578 180 ευρώ) (8). Η επιλέξιμη δαπάνη υπολογίζεται βάσει του επενδυτικού κόστους. Ο κατωτέρω πίνακας παρουσιάζει την ετήσια κατανομή της επιλέξιμης δαπάνης. Επιλέξιμη δαπάνη (εκατ. PLN, ονομαστική αξία) 2007 2008 2009 2010 2011 2012 Σύνολο […] (9) […] […] […] […] […] 793,603

2.3. Η ενίσχυση

(15) Οι πολωνικές αρχές επιβεβαίωσαν ότι η αίτηση για τη χορήγηση της ενίσχυσης υποβλήθηκε από την Dell τον Μάιο του 2006. Στις 19 Σεπτεμβρίου 2006, οι πολωνικές αρχές και η Dell υπέγραψαν μνημόνιο συμφωνίας (ΜΣ) το οποίο καθορίζει τους όρους της ενίσχυσης. Σε επιστολή της 13ης Νοεμβρίου 2006, το πολωνικό Υπουργείο Οικονομίας ανέφερε ότι το ΜΣ συνιστούσε επιστολή προθέσεων, επιβεβαιώνοντας ότι η χορήγηση της ενίσχυσης ήταν υπό την αίρεση της έγκρισης της Επιτροπής.

(16) Το συνολικό ποσό της ενίσχυσης που προτίθεται να χορηγήσει η Πολωνία (10) στην Dell Poland είναι ονομαστικής αξίας 54,5 εκατ. ευρώ, που ισοδυναμεί με ονομαστική αξία 216 365 000 PLN η οποία υπολογίζεται με την αναφερόμενη στο ίδιο έγγραφο τιμή συναλλάγματος (11)· το ποσό αυτό αντιστοιχεί σε ένταση ενίσχυσης 27,81 % (12) ΑΙΕ (παρούσα αξία). Το συνολικό ποσό της ενίσχυσης περιλαμβάνει (βλέπε πίνακα κατωτέρω): — την κοινοποιηθείσα ενίσχυση που καλύπτει διάφορες μορφές ενίσχυσης ad hoc ονομαστικής αξίας 159,92 εκατ. PLN, η οποία αναλύεται ως εξής: α) ενίσχυση ονομαστικής αξίας 94,64 εκατ. PLN για αρχική επένδυση· β) ενίσχυση ονομαστικής αξίας 54,08 εκατ. PLN για τη δημιουργία θέσεων απασχόλησης· γ) έκπτωση κατά 55 % στα έξοδα διαχείρισης της Łódź SEZ που καταβάλλει η Dell Poland την περίοδο 2007-2017, η οποία ισοδυναμεί σε ονομαστική αξία 6,2 εκατ. PLΝ· δ) κόστος μετεγκατάστασης της γραμμής ενεργειακού εφοδιασμού εκτός του γηπέδου που ανήκει στην Dell Poland, ονομαστικής αξίας 5 εκατ. PLΝ· — φορολογικές απαλλαγές βάσει υφισταμένων συστημάτων ενισχύσεων που εφαρμόζονται σύμφωνα με τον κανονισμό (ΕΚ) αριθ. 1628/2006 της Επιτροπής, της 24ης Οκτωβρίου 2006 για την εφαρμογή των άρθρων 87 και 88 της συνθήκης στις εθνικές επενδυτικές ενισχύσεις περιφερειακού χαρακτήρα (13), ποσού 56,445 εκατ. PLN ονομαστικής αξίας, το οποίο αναλύεται σε: α) απαλλαγή από το φόρο εισοδήματος εταιρειών για την περίοδο 2008-2018 (χορηγείται βάσει του συστήματος ενισχύσεων XR 98/07) (14), που ισοδυναμεί σε ανώτατο ποσό 46,945 εκατ. PLN ονομαστικής αξίας· β) σε απαλλαγή από το φόρο ακίνητης περιουσίας την περίοδο 2008-2018 (που χορηγείται βάσει του συστήματος ενίσχυσης XR 164/07) (15), η οποία ισοδυναμεί σε ονομαστική αξία 9,5 εκατ. PLN. Συνολική ενίσχυση (εκατ. PLN, ονομαστική αξία) 2007 2008 2009 2010 2011 2012 2013 2014 2015 2016 2017 Σύνολο Ενίσχυση για αρχική επένδυση — — 58,91 7,94 5,96 21,83 — — — — — 94,64 Ενίσχυση για δημιουργία θέσεων απασχόλησης — — 23,27 10,26 20,55 — — — — — — 54,08 Μείωση των εξόδων της SEZ — — 1,4 0,6 0,6 0,6 0,6 0,6 0,6 0,6 0,6 6,2 Μετεγκατάσταση γραμμής ενεργειακού εφοδιασμού — — 5 — — — — — — — — 5 Απαλλαγή από το φόρο εισοδήματος εταιρειών (16) : : : : : : : : : : : 46,945 Απαλλαγή από το φόρο ακίνητης περιουσίας — — 1,9 0,95 0,95 0,95 0,95 0,95 0,95 0,95 0,95 9,5 Σύνολο 90,48 19,75 28,06 23,38 1,55 1,55 1,55 1,55 1,55 216,365 Σημείωση: Δεν οφείλεται κανένας εταιρικός φόρος για καμία ενίσχυση.

(17) Η ενίσχυση χορηγείται υπό τον όρο ότι ο δικαιούχος θα διατηρήσει την εγκατάσταση παραγωγής στη συγκεκριμένη θέση για διάστημα τουλάχιστον πέντε ετών μετά την ολοκλήρωση της επένδυσης και ότι οι θέσεις απασχόλησης που θα δημιουργηθούν από την επένδυση θα διατηρηθούν για διάστημα τουλάχιστον πέντε ετών από την ημερομηνία που πληρώνεται για πρώτη φορά μία θέση εργασίας.

(18) Οι πολωνικές αρχές ανέλαβαν τη δέσμευση ότι η οικονομική ενίσχυση στο επενδυτικό σχέδιο δεν θα χορηγείται ταυτόχρονα με καμία άλλη χρηματοδοτική ενίσχυση που καταβάλλεται για τις ίδιες επιλέξιμες δαπάνες από άλλες πηγές.

(19) Οι πολωνικές αρχές ανέλαβαν τη δέσμευση να υποβάλουν στην Επιτροπή τελική αναλυτική έκθεση που θα περιέχει στοιχεία για τα καταβαλλόμενα ποσά της ενίσχυσης και για την εφαρμογή της σύμβασης ενίσχυσης και για κάθε άλλο επενδυτικό σχέδιο στην ίδια εγκατάσταση ή μονάδα, εντός έξι μηνών από την καταβολή της τελευταίας δόσης της ενίσχυσης.

3. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ

(20) Στην απόφασή της να κινήσει την επίσημη διαδικασία έρευνας σύμφωνα με το άρθρο 88 παράγραφος 2 της συνθήκης («απόφαση για την κίνηση της διαδικασίας») η Επιτροπή εξέφρασε αμφιβολίες όσον αφορά το συμβάσιμο της ενίσχυσης με τις διατάξεις της παραγράφου 68 των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα για την περίοδο 2007-2013 (17) («ΚΓΠΕ»).

(21) Η παράγραφος 68 των ΚΓΠΕ αναφέρει: «68. Οσάκις το συνολικό ποσό της ενίσχυσης απ’ όλες τις πηγές υπερβαίνει το 75 % του ποσού που θα μπορούσε να λάβει μια επένδυση με επιλέξιμες δαπάνες 100 εκατ. ευρώ, με βάση το τυποποιημένο ανώτατο όριο που ισχύει για τις μεγάλες επιχειρήσεις στον συγκεκριμένο χάρτη περιφερειακών ενισχύσεων κατά την ημερομηνία χορήγησης της ενίσχυσης, και εφόσον: α) πριν από την επένδυση, ο δικαιούχος της ενίσχυσης καλύπτει περισσότερο από το 25 % των πωλήσεων του σχετικού προϊόντος στην αγορά ή, μετά την επένδυση, θα πραγματοποιεί περισσότερο από το 25 % των πωλήσεων αυτών· ή β) η παραγωγική ικανότητα που δημιουργείται με το σχέδιο υπερβαίνει το 5 % της αγοράς, με βάση τα στοιχεία για τη φαινομένη κατανάλωση του σχετικού προϊόντος, εκτός εάν ο μέσος ρυθμός αύξησης της φαινομένης του κατανάλωσης κατά τα τελευταία πέντε έτη είναι υψηλότερος από το μέσο ετήσιο ρυθμό αύξησης του ΑΕΠ στον Ευρωπαϊκό Οικονομικό Χώρο, η Επιτροπή θα εγκρίνει τις περιφερειακές επενδυτικές ενισχύσεις μόνο μετά από λεπτομερή επαλήθευση, αφού θα έχει κινηθεί η διαδικασία του άρθρου 88 παράγραφος 2 της συνθήκης, ότι η ενίσχυση είναι αναγκαία ως έναυσμα για επενδύσεις και ότι τα οφέλη από την ενίσχυση υπερκαλύπτουν την προκύπτουσα νόθευση του ανταγωνισμού κατά την επίδραση επί των συναλλαγών μεταξύ των κρατών μελών.»

(22) Για τη διενέργεια των ελέγχων που αναφέρονται στις παραγράφους 68 α) και 68 β) των ΚΓΠΕ, είναι απαραίτητο να οριστούν οι αγορές του σχετικού προϊόντος και οι σχετικές γεωγραφικές αγορές των προϊόντων που αφορά το επενδυτικό σχέδιο, δηλαδή οι αγορές των επιτραπέζιων υπολογιστών, φορητών υπολογιστών και εξυπηρετητών (18).

(23) Σύμφωνα με την παράγραφο 69 των ΚΓΠΕ, είναι απαραίτητο να καθοριστεί η αγορά σχετικού προϊόντος στην οποία ανήκει το καθένα από τα υπό εξέταση προϊόντα (19). Η Επιτροπή επισήμανε ότι στην απόφαση για την κίνηση της διαδικασίας (αιτιολογικές σκέψεις 56-57 και 63) οι επιτραπέζιοι υπολογιστές και οι φορητοί υπολογιστές από τη μία πλευρά και οι εξυπηρετητές από την άλλη αποτελούν χωριστές αγορές προϊόντος, διότι δεν υπάρχει δυνατότητα αμοιβαίας υποκατάστασης αυτών των δύο ειδών προϊόντων.

(24) Για να εξετάσει αν το επενδυτικό σχέδιο ικανοποιεί τον όρο που καθορίζεται στην παράγραφο 68 α) των ΚΓΠΕ («κριτήριο του μεριδίου αγοράς»), η Επιτροπή ανέλυσε το μερίδιο αγοράς της Dell στο επίπεδο των ομάδων των σχετικών αγορών πριν και μετά την επένδυση. Εφόσον η υλοποίηση του επενδυτικού σχεδίου άρχισε το 2007 και αναμένεται να ολοκληρωθεί μέχρι τα τέλη του 2012, η Επιτροπή έλαβε ως έτη αναφοράς το 2005 και το 2013 (20).

3.1. Σχετικές αγορές προϊόντος για τους επιτραπέζιους υπολογιστές και τους φορητούς υπολογιστές

(25) Όσον αφορά τον ορισμό της αγοράς των επιτραπέζιων υπολογιστών και των φορητών υπολογιστών, η Επιτροπή επισήμανε στην απόφαση για την κίνηση της διαδικασίας (αιτιολογική σκέψη 61) ότι υπάρχει σημαντική διαφορά τιμών ανάμεσα στους επιτραπέζιους και τους φορητούς ηλεκτρονικούς υπολογιστές που έχουν παρόμοια χαρακτηριστικά, λειτουργίες και σκοπούμενη χρήση. Η Επιτροπή επισήμανε επίσης ότι, αν και υπάρχει κατ’ εξοχήν μονόπλευρη υποκατάσταση (από τους επιτραπέζιους υπολογιστές προς τους φορητούς υπολογιστές), μια ορισμένη κατηγορία πελατών είναι απίθανο να μετακινηθεί από το ένα προϊόν στο άλλο. Η Επιτροπή επισήμανε επιπλέον ότι η μεταστροφή της παραγωγής και της εμπορίας από το ένα προϊόν στο άλλο θα μπορούσε να επιφέρει σημαντικό κόστος προσαρμογής, ανάλογα με τη διάρθρωση με των λειτουργιών κατασκευής και πωλήσεων των κατασκευαστών.

(26) Όσον αφορά τους όρους που ορίζονται στην παράγραφο 68 β) των ΚΓΠΕ («κριτήριο αύξησης της παραγωγικής ικανότητας»), η Επιτροπή επισήμανε ότι στην απόφαση για την κίνηση της διαδικασίας (αιτιολογική σκέψη 90) η παραγωγική ικανότητα που δημιουργείται με το σχέδιο υπερβαίνει το 5 % της αγοράς του ΕΟΧ, μετρούμενη με βάση τα δεδομένα της φαινομένης κατανάλωσης (εκφρασμένα σε πωλήσεις) για το καθένα από τα τρία υπό εξέταση προϊόντα (βλέπε πίνακα κατωτέρω). Παραγωγική ικανότητα που δημιουργείται με το σχέδιο (ΕΟΧ) 2007 2012 Η/Υ: [0-1] % [10-20] % Επιτραπέζιοι υπολογιστές 0,0 % [10-20] % Φορητοί υπολογιστές [0-1] % [10-20] % Εξυπηρετητές (σύνολο του τομέα): 0,0 % [10-20] % Πηγή: Δεδομένα IDC.

(27) Όσον αφορά το δεύτερο σκέλος του κριτηρίου της αύξησης της ικανότητας, η Επιτροπή επισήμανε στην απόφαση για την κίνηση της διαδικασίας (αιτιολογικές σκέψεις 95 και 96) ότι, όσον αφορά τους επιτραπέζιους υπολογιστές (που εξετάζονται ως χωριστή αγορά προϊόντος), το ετήσιο ποσοστό αύξησης των πωλήσεων την περίοδο 2001-2006 ήταν αρνητικό σε όρους αξίας και, κατά συνέπεια, σημαντικά χαμηλότερο από την αύξηση του ΑΕγχΠ σε όρους αξίας (21) (βλέπε πίνακα κατωτέρω). Ετήσιος ρυθμός αύξησης των πωλήσεων (2001-2006, ΕΟΧ) Μονάδες Αξία (έσοδα εργοστασίου) Η/Υ: 11,02 % 4,10 % Επιτραπέζιοι υπολογιστές 3,00 % -4,00 % Φορητοί υπολογιστές 28,60 % 16,68 % Εξυπηρετητές (σύνολο του τομέα): 13,28 % 7,82 % Εξυπηρετητές κατώτερων προδιαγραφών 14,08 % 3,47 % Πηγή: Δεδομένα IDC.

(28) Η Επιτροπή επισήμανε στην απόφαση για την κίνηση της διαδικασίας (αιτιολογική σκέψη 94) ότι, εάν θεωρηθεί ότι οι επιτραπέζιοι υπολογιστές και οι φορητοί υπολογιστές αποτελούν ενιαία αγορά προϊόντος, το μέτρο της ενίσχυσης δεν υπερβαίνει τα δύο όρια του σημείου 68 β) των ΚΓΠΕ.

(29) Ως εκ τούτου, η Επιτροπή εξέφρασε αμφιβολίες στην απόφαση για την κίνηση της διαδικασίας (αιτιολογικές σκέψεις 62 και 105) αν μπορεί να θεωρηθεί ότι οι επιτραπέζιοι υπολογιστές και οι φορητοί υπολογιστές αποτελούν ενιαία σχετική αγορά προϊόντος για τους σκοπούς της παρούσας απόφασης.

3.2. Παραγωγική ικανότητα που δημιουργείται με το σχέδιο

(30) Στην απόφαση για την κίνηση της διαδικασίας (αιτιολογικές σκέψεις 98 και 99) και στη συνέχεια στο πλαίσιο της επίσημης έρευνας, η Επιτροπή εξέτασε τις εναλλακτικές δυνατότητες να περιοριστεί η παραγωγική ικανότητα που δημιουργείται από το επενδυτικό σχέδιο στο 5 % της αγοράς του ΕΟΧ όσον αφορά τους επιτραπέζιους υπολογιστές ή να θεωρηθεί ότι ο περιορισμός αυτός επιτυγχάνεται με το να ληφθεί υπόψη η συνολική παραγωγική ικανότητα του δικαιούχου στον ΕΟΧ και όχι μόνο η επίπτωση της ικανότητας που δημιουργείται από το επενδυτικό σχέδιο, δηλαδή να εξισορροπηθεί η ικανότητα που δημιουργείται με το σχέδιο με ταυτόχρονες μειώσεις της παραγωγικής ικανότητας σε άλλα κράτη μέλη.

(31) Η Επιτροπή εξέφρασε αμφιβολίες στην απόφαση για την κίνηση της διαδικασίας (αιτιολογικές σκέψεις 99 και 105) για το αν θα ήταν σκόπιμο να εξεταστεί η επίπτωση της ικανότητας που δημιουργείται από το επενδυτικό σχέδιο στην παραγωγική ικανότητα της Dell συνολικά στον ΕΟΧ, αντί να ληφθεί υπόψη η αύξηση της παραγωγικής ικανότητας μόνο της Dell Poland.

3.3. Χρησιμοποίηση των στοιχείων του όγκου της παραγωγής για τον υπολογισμό των ποσοστών αύξησης

(32) Η Επιτροπή τόνισε στην απόφαση για την κίνηση της διαδικασίας (αιτιολογική σκέψη 97) ότι, γενικά, τα στοιχεία σχετικά με την αξία είναι καλύτερα προσαρμοσμένα για τον εντοπισμό τομέων σε φθίνουσα πορεία, αλλά τα ποσοστά αύξησης που υπολογίζονται βάσει των στοιχείων για την αξία μπορεί να μην αντανακλούν επαρκώς τη σχετική δυναμική των τομέων υψηλής τεχνολογίας, στους οποίους οι σημαντικές μειώσεις της τιμής κατά μονάδα προϊόντος συμβαίνουν κυρίως εξαιτίας του ισχυρού ανταγωνισμού και της τεχνολογικής εξέλιξης. Η Επιτροπή επισήμανε επίσης την απόφαση για την κίνηση της διαδικασίας (αιτιολογική σκέψη 100) ότι η μείωση των μέσων τιμών πώλησης των επιτραπέζιων υπολογιστών, εκφρασμένων σε στοιχεία που αφορούν την αξία, αποτελεί ένδειξη της ισχύος μιας αγοράς η οποία χαρακτηρίζεται από συνεχείς ποιοτικές βελτιώσεις και την εισαγωγή νέων προϊόντων.

(33) Η Επιτροπή εξέφρασε αμφιβολίες στην απόφαση για την κίνηση της διαδικασίας (αιτιολογικές σκέψεις 100 και 105) αν θα μπορούσε να βασίσει την αξιολόγησή της αποκλειστικά στα σχετικά με τις ποσότητες στοιχεία για τον υπολογισμό των ρυθμών αύξησης προϊόντος που αποτελεί αντικείμενο του επενδυτικού σχεδίου, όπως αναφέρεται στην παράγραφο 68 β) των ΚΓΠΕ.

3.4. Οροθέτηση της σχετικής αγοράς προϊόντος για τους εξυπηρετητές

(34) Όσον αφορά τον ορισμό της αγοράς των εξυπηρετητών, η Επιτροπή πρότεινε στην απόφαση για την κίνηση της διαδικασίας (αιτιολογικές σκέψεις 65-67), σύμφωνα με προηγούμενες αποφάσεις περί συγκεντρώσεων (22), να χρησιμοποιήσει τη μέθοδο του διαχωρισμού της αγοράς σε τμήματα με βάση την κατηγορία των προϊόντων και το φάσμα των τιμών που κάνει διάκριση ανάμεσα: (i) στον όγκο της κατώτερης βαθμίδας της αγοράς εξυπηρετητών, που αποτελείται από όλα τα συστήματα με μέση τιμή πώλησης (ΜΤΠ) κατώτερη των 25 000 USD· (ii) τη μεσαία βαθμίδα της αγοράς εξυπηρετητών που αποτελείται από όλα τα συστήματα με ΜΤΠ μεταξύ 25 000 USD και 499 999 USD· (iii) την ανώτερη βαθμίδα της αγοράς εξυπηρετητών που αποτελείται από όλα τα συστήματα με ΝΤΠ άνω των 500 000 USD.

(35) Εντούτοις, η Επιτροπή επισήμανε επίσης την απόφαση για την κίνηση της διαδικασίας (αιτιολογική σκέψη 69) ότι σε αυτές τις προηγούμενες αποφάσεις για συγκεντρώσεις (23) είχε αναγνωρίσει ότι οι εξυπηρετητές θα μπορούσαν να διαχωριστούν με βάση την αρχιτεκτονική του συνόλου των εντολών στους υπολογιστές x86 και μη-x86 (τύπος επεξεργαστή). Παρ’ όλα αυτά, στην απόφαση για την κίνηση της διαδικασίας (αιτιολογική σκέψη 70) η Επιτροπή επισήμανε ότι, αν και ο διαχωρισμός της αγοράς ε τμήματα με βάση την κατηγορία του προϊόντος και το φάσμα τιμών δεν θα μπορούσε να αποτυπώσει όλες τις ανταγωνιστικές αλληλεπιδράσεις στην αγορά εξυπηρετητών, οι ορισμοί εναλλακτικής αγοράς αποτύπωναν τη δυναμική της αφοράς σε πολύ μικρότερο βαθμό. Δεδομένου ότι η Dell δραστηριοποιείται μόνο στη χαμηλή βαθμίδα της αγοράς, η Επιτροπή παρατήρησε στην απόφαση για την κίνηση της διαδικασίας (σκέψη 68) ότι έπρεπε να ληφθεί υπόψη μόνο αυτό το τμήμα της αγοράς.

(36) Όσον αφορά το κριτήριο του μεριδίου αγοράς, η Επιτροπή επισήμανε στην απόφαση για την κίνηση της διαδικασίας (αιτιολογική σκέψη 83) ότι το μερίδιό της Dell στην αγορά Η/Υ πριν και μετά την επένδυση σε οποιαδήποτε από τις πιθανές σχετικές αγορές προϊόντος και τις σχετικές γεωγραφικές αγορές, σε όρους και όγκου και αξίας, ήταν κατώτερη του 25 % (βλέπε πίνακα κατωτέρω). Μερίδιο αγοράς της Dell στους Η/Υ 2006 2012 Μονάδες Αξία Μονάδες Αξία Η/Υ — ΕΟΧ: [10-20] % [10-20] % [10-20] % [10-20] % Επιτραπέζιοι υπολογιστές — ΕΟΧ [10-20] % [10-20] % [10-20] % [10-20] % Φορητοί υπολογιστές — ΕΟΧ [10-20] % [10-20] % [10-20] % [10-20] % Η/Υ — παγκοσμίως: [10-20] % [10-20] % [10-20] % [10-20] % Επιτραπέζιοι υπολογιστές — παγκοσμίως [10-20] % [10-20] % [10-20] % [10-20] % Φορητοί υπολογιστές — παγκοσμίως [10-20] % [10-20] % [10-20] % [10-20] % Υποσημείωση: Τα στοιχεία για τον ΕΟΧ δεν περιλαμβάνουν την Κύπρο, την Εσθονία, την Ισλανδία, τη Λετονία, το Λιχτενστάιν, τη Λιθουανία, το Λουξεμβούργο, τη Μάλτα. Πηγή: Δεδομένα IDC, προβλέψεις Dell.

(37) Όμως, όσον αφορά τους εξυπηρετητές, εάν ληφθεί υπόψη η οροθέτηση της αγοράς των υπολογιστών x86/μη-x86, η Επιτροπή διευκρίνισε στην απόφαση για την κίνηση της διαδικασίας (αιτιολογικές σκέψεις 71 και 86) ότι το μερίδιο της Dell στην αγορά εξυπηρετητών υπερέβαινε το 25 % (24) των πωλήσεων του προϊόντος στην εξεταζόμενη αγορά, πριν ή μετά την επένδυση, μόνον εάν λαμβανόταν υπόψη το μερίδιό της σε παγκόσμιο επίπεδο στο τμήμα της αγοράς εξυπηρετητών x86 (βλέπε πίνακα κατωτέρω). Μερίδιο της Dell στην αγορά εξυπηρετητών x86 Μονάδες Αξία (έσοδα πελατών) Αξία (έσοδα εργοστασίου) 2006 2012 2006 2012 2006 2012 ΕΟΧ [20-25] % : : : : : Παγκοσμίως [25-26] % [25-28] % [20-25] % [20-25] % [20-25] % : Πηγή: Δεδομένα IDC, προβλέψεις Dell.

(38) Ως εκ τούτου, η Επιτροπή εξέφρασε αμφιβολίες στην απόφαση για την κίνηση της διαδικασίας (αιτιολογικές σκέψεις 72 και 105) αν ο διαχωρισμός της αγοράς των εξυπηρετητών σε τμήματα με βάση την κατηγορία προϊόντος/φάσμα τιμών συνιστούσε τον ενδεδειγμένο τρόπο οροθέτησης της αγοράς.

3.5. Σχετική γεωγραφική αγορά για τους εξυπηρετητές

(39) Σύμφωνα με την παράγραφο 68 των ΚΓΠΕ, η σχετική γεωγραφική αγορά πρέπει κανονικά να είναι ο ΕΟΧ (25).

(40) Όπως, ωστόσο, επισημαίνεται στην αιτιολογική σκέψη 37, εάν ληφθεί υπόψη η οροθέτηση της αγοράς βάσει των τύπων x86/μη-x86 και αν για τους εξυπηρετητές ληφθεί υπόψη ως σχετική γεωγραφική αγορά η παγκόσμια αγορά, τότε το μερίδιο της Dell υπερβαίνει το 25 % του τμήματος της αγοράς των εξυπηρετητών x86 (βλέπε απόφαση για την κίνηση της διαδικασίας, αιτιολογικές σκέψεις 71 και 79-81).

(41) Συνεπώς, στην απόφαση για την κίνηση της διαδικασίας (αιτιολογικές σκέψεις 78-81 και 105), η Επιτροπή διατύπωσε αμφιβολίες αν πρέπει να ληφθεί υπόψη ως σχετική γεωγραφική αγορά για τους εξυπηρετητές η αγορά του ΕΟΧ ή η παγκόσμια αγορά.

(42) Στην απόφαση για την κίνηση της διαδικασίας (αιτιολογική σκέψη 108) η Επιτροπή τόνισε ότι, εάν τα στοιχεία που θα παρέχονταν κατά την επίσημη έρευνα δεν οδηγούσαν στο συμπέρασμα ότι το μέτρο της ενίσχυσης ήταν σύμφωνο με τους όρους που ορίζονται στην παράγραφο 68 των ΚΓΠΕ, θα έπρεπε να διενεργηθεί αναλυτική αξιολόγηση του μέτρου της ενίσχυσης.

(43) Έτσι, η Επιτροπή κάλεσε την Πολωνία να υποβάλει τις παρατηρήσεις της και να κοινοποιήσει όλα τα στοιχεία που είναι απαραίτητα για την αξιολόγηση του μέτρου της ενίσχυσης και κάλεσε τα ενδιαφερόμενα μέρη να υποβάλουν τις παρατηρήσεις τους (βλέπε απόφαση για την κίνηση της διαδικασίας, αιτιολογικές σκέψεις 107-109). Εκτός από τις παρατηρήσεις αναφορικά με τις αμφιβολίες που διατυπώθηκαν αν το μέτρο είναι σύμφωνο με την παράγραφο 68 των ΚΓΠΕ, για να πραγματοποιήσει την αναλυτική αξιολόγησή της, η Επιτροπή ζήτησε πληροφορίες για το στόχο της ενίσχυσης, την καταλληλότητα του μέσου της ενίσχυσης, τη δημιουργία κινήτρου, την αναλογικότητα της ενίσχυσης, τον παραγκωνισμό των ιδιωτικών επενδύσεων και την επίπτωση στο εμπόριο (βλέπε απόφαση για την κίνηση διαδικασίας, σκέψη 108).

4. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

4.1. Παρατηρήσεις της κας Kathy Sinnott

(44) Η Κα Sinnott εξέφρασε ανησυχίες σχετικά με την εικαζόμενη μετεγκατάσταση των δραστηριοτήτων κατασκευής από την Ιρλανδία στην Πολωνία. Κατήγγειλε επίσης ότι οι πολωνικές αρχές είχαν τη δυνατότητα να χορηγήσουν ενίσχυση στην Dell, ενώ ήταν αδύνατη η χορήγηση παρόμοιας ενίσχυσης στην Ιρλανδία.

4.2. Παρατηρήσεις της HP

(45) Οι παρατηρήσεις της ΗΡ αφορούν μόνο τον ορισμό των σχετικών αγορών για τους επιτραπέζιους υπολογιστές/φορητούς υπολογιστές και τους εξυπηρετητές.

4.2.1. Παρατηρήσεις όσον αφορά τη σχετική αγορά προϊόντος για τους επιτραπέζιους υπολογιστές/φορητούς υπολογιστές

(46) Η ΗΡ θεωρεί ότι η σχετική αγορά προϊόντος για τους Η/Υ περιλαμβάνει τους επιτραπέζιους υπολογιστές, τους φορητούς υπολογιστές (περιλαμβανομένων των netbooks και mini-notebooks), τους σταθμούς εργασίας και τα thin clients (φορητά και σταθερής βάσης ελαφρά τερματικά). Η HP επισημαίνει ότι τα προϊόντα αυτά βασίζονται στην ίδια ή σε ισοδύναμη τεχνολογία, έχουν παρόμοια ή ισοδύναμα στοιχεία και παρόμοιες δυνατότητες, χρησιμοποιούν τα ίδια ή ισοδύναμα λειτουργικά συστήματα και εφαρμογές λογισμικού και μπορούν να χρησιμοποιηθούν για τους ίδιους ή παρόμοιους σκοπούς.

(47) Η ΗΡ θεωρεί ότι υπάρχει δυνατότητα υποκατάστασης από την πλευρά της ζήτησης μεταξύ: των επιτραπέζιων υπολογιστών και των φορητών υπολογιστών· των επιτραπέζιων υπολογιστών ή φορητών υπολογιστών ανώτερων προδιαγραφών και των σταθμών εργασίας (φορητών και σταθερής βάσης σταθμών εργασίας)· των επιτραπέζιων υπολογιστών ή φορητών υπολογιστών και των thin clients (φορητών και σταθερών ελαφρών τερματικών). Η ΗΡ αναφέρει ότι σε καμία από τις ανωτέρω περιπτώσεις δεν υπάρχει δυνατότητα πλήρους υποκατάστασης, υπάρχει όμως σημαντική δυνατότητα και επαρκής για τους σκοπούς της οροθέτησης της αγοράς. Η ΗΡ θεωρεί ακόμη ότι κάθε προσπάθεια αύξησης των τιμών των φορητών υπολογιστών ή των netbooks σε σχέση με τους επιτραπέζιους υπολογιστές, ή αντιστρόφως, θα είχε ως αποτέλεσμα τη μεταστροφή της ζήτησης εκ μέρους οριακών πελατών σε βαθμό που η μείωση της ζήτησης θα υπεραντιστάθμιζε την αύξηση των εσόδων από τις υψηλότερες τιμές.

(48) Η HP πιστεύει ότι υπάρχει και δυνατότητα υποκατάστασης από την πλευρά της προσφοράς, διότι ένα σημαντικό μέρος των κατασκευαστών Η/Υ δραστηριοποιούνται και στα τέσσερα τμήματα της αγοράς και μπορούν εύκολα να μεταστρέψουν την παραγωγή και την προμήθεια συστατικών μερών για να αντιμετωπίσουν τη μεταβολή των συνθηκών σε κάθε τμήμα της αγοράς προϊόντος. Η ΗΡ πιστεύει ότι, παρά την ύπαρξη διαφορών ως προς τις μέσες τιμές των επιτραπέζιων υπολογιστών, των φορητών υπολογιστών, των ελαφρών τερματικών και των σταθμών εργασίας, υπάρχει μια ενιαία αγορά. Υποστηρίζει ότι οι τιμές όλων των προϊόντων Η/Υ περιορίζονται από άλλες κατηγορίες Η/Υ λόγω των αλυσίδων υποκατάστασης.

4.2.2. Παρατηρήσεις όσον αφορά την οροθέτηση της σχετικής αγοράς προϊόντος για τους εξυπηρετητές

(49) Η HP δεν παίρνει συγκεκριμένη θέση για την οροθέτηση της αγοράς εξυπηρετητών, αλλά προτείνει να επανεξεταστεί η σημασία του διαχωρισμού της αγοράς σε τμήματα που χρησιμοποιήθηκε σε προηγούμενες αποφάσεις περί συγκεντρώσεων και για το αν υπάρχει μια ενιαία αγορά για τους εξυπηρετητές.

(50) Κατά την άποψη της ΗΡ, η οροθέτηση της αγοράς με βάση την κατηγορία προϊόντος/φάσμα τιμών βασίζεται στη διαθεσιμότητα και την τμηματοποίηση των στοιχείων που κοινοποίησε η εταιρεία συμβούλων IDC παρά σε εκτιμήσεις με βάση μια ασφαλή ανάλυση της αγοράς.

(51) Η HP θεωρεί ότι αυτή η οροθέτηση αγοράς δεν είναι κατάλληλη διότι: (i) οι τιμές εξακολουθούν να πέφτουν και οι πελάτες δεν συγκρίνουν μόνο την αρχική τιμή αγοράς, αλλά το συνολικό κόστος του προϊόντος· (ii) με την εμφάνιση της τεχνολογίας της κατανεμημένης επεξεργασίας πληροφοριών και των εξυπηρετητών με ρυθμιζόμενες δυνατότητες, οι πελάτες μπορούν να αντικαταστήσουν ένα εξυπηρετητή υψηλών προδιαγραφών με σύνολα ή δίκτυα υπολογιστών κατώτερων προδιαγραφών ή με την αναβάθμιση των υφισταμένων εξυπηρετητών· (iii) οι πελάτες μπορούν και πράγματι μετακινούνται εντός των τμημάτων της αγοράς ή μεταξύ των τμημάτων· (iv) διάφοροι τύποι εξυπηρετητών μπορούν να εκτελούν ειδικές λειτουργίες επεξεργασίας· (v) παρέχεται ασφάλεια σε όλες τις κατηγορίες εξυπηρετητών και η αξιοπιστία εξυπηρετητών μεσαίων ή ανώτερων προδιαγραφών μπορεί να ικανοποιηθεί μέσω της αφθονίας στο σχεδιασμό των δικτύων εξυπηρετητών· (vi) υπάρχει η δυνατότητα υποκατάστασης από την πλευρά της προσφοράς μεταξύ εξυπηρετητών διαφορετικών κατηγοριών τιμών, εφόσον οι κυριότεροι κατασκευαστές παράγουν εξυπηρετητές που καλύπτουν όλο το φάσμα τιμών· (vii) υπάρχουν περιπτώσεις εισόδου νέων κατασκευαστών στην αγορά των εξυπηρετητών η οποία εμφανώς δεν περιορίζεται σε μια δεδομένη κατηγορία τιμών· (viii) η ύπαρξη αλυσίδων υποκατάστασης δεν συνεπάγεται επαναπροσδιορισμό της αγοράς εξυπηρετητών· (ix) κάθε τομή στη συνέχεια των χαρακτηριστικών και των δυνατοτήτων των εξυπηρετητών είναι αυθαίρετη, εφόσον οι ειδικές κατηγορίες τιμών δεν φαίνεται να αντανακλούν επαληθεύσιμα τεχνικά ή εμπορικά χαρακτηριστικά.

4.2.3. Παρατηρήσεις όσον αφορά τη σχετική γεωγραφική αγορά εξυπηρετητών

(52) Η HP θεωρεί ότι η σχετική γεωγραφική αγορά εξυπηρετητών καλύπτει τουλάχιστον τον ΕΟΧ και ενδεχομένως ολόκληρη την περιοχή της Ευρώπης, της Μέσης Ανατολής και της Αφρικής (ΕΜΑΑ). Κατά την άποψη της ΗΡ, η εμπορία των εξυπηρετητών διεξάγεται σε διασυνοριακό επίπεδο και πολυεθνικοί πελάτες χρησιμοποιούν τη δυνατότητα να προμηθεύονται εξυπηρετητές ανάλογα με την ευκολία τους σε κεντρικό επίπεδο και όχι μέσω δικτύων διανομής. Κατά την ΗΡ, υπάρχουν ενδείξεις παράλληλου εμπορίου και διαιτησίας στην αγορά εξυπηρετητών, στοιχείο που υποδηλώνει ότι δεν θα μπορούσε να εφαρμοστεί ένας στενότερος ορισμός γεωγραφικής αγοράς.

4.3. Παρατηρήσεις ενός ανταγωνιστή

(53) Οι παρατηρήσεις που υπέβαλε ένας άλλος ανταγωνιστής αφορούν ζητήματα οροθέτησης της αγοράς και τα κριτήρια της αναλυτικής αξιολόγησης.

4.3.1. Παρατηρήσεις σχετικά με ζητήματα ορισμού της αγοράς

4.3.1.1. Παρατηρήσεις σχετικά με τη σχετική αγορά προϊόντος επιτραπέζιων υπολογιστών/φορητών υπολογιστών

(54) Ο ανταγωνιστής θεωρεί ότι οι επιτραπέζιοι υπολογιστές και οι φορητοί υπολογιστές αποτελούν χωριστές αγορές προϊόντος (δηλαδή ο τομέας των Η/Υ αποτελείται από δύο χωριστές αγορές προϊόντος). Ο ανταγωνιστής επισημαίνει ότι τα φυσικά χαρακτηριστικά των επιτραπέζιων υπολογιστών και των φορητών υπολογιστών είναι πολύ διαφορετικά και ότι η κινητικότητα αποτελεί καθοριστικό παράγοντα διάκρισης. Κατά την άποψη του εν λόγω ανταγωνιστή, αν και οι επιδόσεις των επιτραπέζιων υπολογιστών και των φορητών υπολογιστών δεν διαφέρουν σημαντικά στο επίπεδο των χαμηλών και μεσαίων κατηγοριών τιμών, οι επιτραπέζιοι υπολογιστές υψηλών επιδόσεων είναι ισχυρότεροι σε σχέση με οποιοδήποτε φορητό υπολογιστή.

(55) Ο εν λόγω ανταγωνιστής τονίζει ότι εξακολουθεί να υπάρχει σχετική σταθερότητα σε όρους ζήτησης: είναι ελάχιστες οι πιθανότητες ορισμένοι πελάτες να μεταστραφούν από τους επιτραπέζιους στους φορητούς υπολογιστές ή αντιστρόφως. Ο ανταγωνιστής αυτός επισημαίνει ότι τα τελευταία έτη παρατηρήθηκε μετατόπιση των πωλήσεων από τους επιτραπέζιους υπολογιστές στους φορητούς υπολογιστές, παρά το γεγονός ότι εξακολουθούν να υφίστανται διαφορές τιμών ανάμεσα σε αυτά τα δύο προϊόντα. Κατά την άποψη του εν λόγω ανταγωνιστή, εάν τα δύο προϊόντα αποτελούσαν μια ενιαία αγορά, θα υπήρχαν υψηλά επίπεδα αμφίδρομης μετακίνησης και, ιδίως για λόγους κόστους και αξίας, από τους φορητούς υπολογιστές προς τους επιτραπέζιους υπολογιστές. Ο ανταγωνιστής επισημαίνει ότι, αν και οι τιμές και των δύο προϊόντων μειώθηκαν σημαντικά την περίοδο 2006-2008, η σχετική μείωση για τους επιτραπέζιους υπολογιστές είναι μικρότερη. Κατά την άποψη του εν λόγω ανταγωνιστή, η πλήρης ανάλυση συσχετισμού των τιμών δεν θα κατεδείκνυε ισχυρό, άμεσο συσχετισμό των τιμών ανάμεσα στους επιτραπέζιους υπολογιστές και τους φορητούς υπολογιστές.

(56) Ο εν λόγω ανταγωνιστής αναφέρει ακόμη ότι υπάρχουν ορισμένες σημαντικές διαφορές ως προς την κατασκευή, την εμπορία και τη διανομή των δύο προϊόντων. Επισημαίνει ότι η μετατόπιση της παραγωγής από το ένα προϊόν στο άλλο συνεπάγεται κάποια επένδυση, είναι σχετικά χρονοβόρα και απαιτεί τη λήψη μιας στρατηγικής απόφασης με βάση τη μακροπρόθεσμη κερδοφορία και τη θέση στην αγορά. Κατά την άποψη του ανταγωνιστή αυτού, οι κυριότεροι κατασκευαστές Η/Υ αντιμετωπίζουν σημαντικά εμπόδια μετατόπισης της παραγωγής, όπως αποδείχθηκε το 2007 με την έλευση των netbooks, εφόσον οι υφιστάμενοι κατασκευαστές δεν αντέδρασαν γρήγορα θέτοντας σε εμπορία παρόμοια δικά τους προϊόντα. Τονίζει ότι, εάν η μεταστροφή από την πλευρά της προσφοράς δεν αντιμετώπιζε τεχνικά, εμπορικά και χρηματοοικονομικά εμπόδια, η αντίδραση θα ήταν πολύ ταχύτερη.

4.3.1.2. Παρατηρήσεις όσον αφορά την παραγωγική ικανότητα που δημιουργείται από το επενδυτικό σχέδιο.

(57) Ο ανταγωνιστής θεωρεί ότι η κοινοποίηση αφορά την επένδυση στην Πολωνία και, ως εκ τούτου, η Επιτροπή οφείλει να εκτιμήσει τις επιπτώσεις αυτής της συγκεκριμένης επένδυσης.

4.3.1.3. Παρατηρήσεις όσον αφορά τη χρήση των στοιχείων σχετικά με τις ποσότητες για τον υπολογισμό των ρυθμών αύξησης

(58) Ο εν λόγω ανταγωνιστής ισχυρίζεται ότι τα στοιχεία για τις ποσότητες δεν αποτελούν επαρκή βάση για να αποφευχθεί η διενέργεια λεπτομερούς επαλήθευσης της ενίσχυσης και θεωρεί ότι για την εξέταση των επιδόσεων της αγοράς των επιτραπέζιων υπολογιστών πρέπει να χρησιμοποιηθεί ως αποτελεσματικό στοιχείο αναφοράς η αύξηση των πωλήσεων βάσει της αξίας (26).

(59) Συγκεκριμένα, ο ανταγωνιστής αναφέρει ότι τα στοιχεία για την αξία παρέχουν μια ασφαλέστερη ένδειξη όχι μόνο για τις τρέχουσες επιδόσεις της αγοράς, αλλά και για τις μελλοντικές προοπτικές ανάπτυξης. Ανεξάρτητα από οποιαδήποτε αύξηση του όγκου των πωλήσεων, εάν η αξία των πωλήσεων μειώνεται, γεγονός που θα προκαλέσει μείωση των εσόδων, αυτό θα αποτρέψει την είσοδο νέων συντελεστών στην αγορά, καθιστώντας την εμπορική επέκταση μη ελκυστική για τους υφιστάμενους κατασκευαστές και, σε τελική ανάλυση, θα ενθαρρύνει την ενοποίηση της αγοράς ή την έξοδο ορισμένων κατασκευαστών από την εξεταζόμενη αγορά.

(60) Ο ανταγωνιστής τονίζει ότι σε μια αποτελεσματική και αναπτυσσόμενη αγορά, η μείωση των μέσων τιμών πώλησης θα αντισταθμιστεί από την αύξηση του όγκου των πωλήσεων, εμποδίζοντας κάθε απώλεια εσόδων σε συνολικό επίπεδο. Μόνο σε μια μη αποδοτική αγορά η μείωση των μέσων τιμών πώλησης θα έχει αναγκαστικά ως αποτέλεσμα τη μείωση της αξίας των πωλήσεων. Και στην αγορά των φορητών υπολογιστών παρατηρείται επίσης μείωση των μέσων τιμών πώλησης αλλά, δεδομένης της μεγάλης αύξησης του όγκου των πωλήσεων, η αξία των πωλήσεων δεν μειώθηκε κατά την εξεταζόμενη περίοδο.

4.3.1.4. Παρατηρήσεις όσον αφορά την οροθέτηση της σχετικής αγοράς προϊόντος για τους εξυπηρετητές

(61) Ο ανταγωνιστής θεωρεί ότι η ενδεδειγμένη οροθέτηση της αγοράς για τους εξυπηρετητές βασίζεται στην αρχιτεκτονική του συνόλου εντολών (οροθέτηση με βάση τους υπολογιστές x86/μη-x86).

(62) Ο ανταγωνιστής πιστεύει ότι η οροθέτηση της αγοράς σε υπολογιστές x86/μη-x86 αποτελεί μια πάγια μέθοδο του κλάδου για την ταξινόμηση των εξυπηρετητών, η οποία χρησιμοποιείται από τους κατασκευαστές, τους πελάτες και τους αναλυτές της αγοράς. Κατά την άποψη του ανταγωνιστή, ο κλάδος των εξυπηρετητών χωρίζεται σαφώς σε δύο διαφορετικούς τύπους προϊόντος που βασίζονται σε δύο διαφορετικές τεχνολογίες: τους εξυπηρετητές x86, που χρησιμοποιούν μια τυποποιημένη αρχιτεκτονική του κλάδου, και τους εξυπηρετητές μη-x86, οι οποίοι χρησιμοποιούν κάθε άλλη αρχιτεκτονική. Ο ανταγωνιστής τονίζει ότι τα δύο αυτά προϊόντα έχουν εγγενείς διαφορές όσον αφορά τα τεχνικά χαρακτηριστικά τους και ότι οι διαφορές αυτές σχετίζονται με τις επιδόσεις, τη λειτουργικότητα, την τελική χρήση, την κατασκευή και τις ομάδες πελατών για τις οποίες προορίζονται και διανέμονται.

(63) Ο ανταγωνιστής συμφωνεί με την άποψη που διατύπωσε η Επιτροπή στην προαναφερθείσα απόφαση συγχώνευσης των HP/Compaq ότι οι ορισμοί της αγοράς που βασίζονται σε κατηγορίες τιμών «δεν μπορούν να αποτυπώσουν πλήρως όλες τις ανταγωνιστικές αλληλεπιδράσεις στην αγορά εξυπηρετητών η οποία χαρακτηρίζεται από υψηλή τεχνολογική δυναμική». Ο εν λόγω ανταγωνιστής αναφέρει ότι υπάρχουν διαφορές ως προς τα τεχνικά χαρακτηριστικά και τις επιδόσεις ανάλογα με την αρχιτεκτονική του εξυπηρετητή. Κατά την άποψη του ανταγωνιστή, οι εξυπηρετητές x86 εξακολουθούν να αποτελούν το πρότυπο του κλάδου παραγωγής για βασικές λειτουργίες υπολογιστή, αλλά δεν μπορούν να χρησιμοποιηθούν για περισσότερο απαιτητικές λειτουργίες. Οι μη-x86 εξυπηρετητές έχουν την ικανότητα να εκτελούν λειτουργίες που υπερβαίνουν τις δυνατότητες των εξυπηρετητών x86, οι οποίες είναι περιορισμένες από την αρχική τεχνολογία της Intel. Οι επιδόσεις των εξυπηρετητών x86 και μη-x86 είναι συγκρίσιμες μόνο στο πολύ βασικό επίπεδο. Οι εξυπηρετητές που έχουν ως βάση την αρχιτεκτονική x86 χρησιμοποιούνται κυρίως για συνήθεις και μη απαιτητικές λειτουργίες, ενώ ένας εξυπηρετητής μη-x86 μπορεί να προορίζεται για σύνθετη επεξεργασία.

(64) Ενώ οι εξυπηρετητές μη-x86 καλύπτουν ένα φάσμα από βασικούς μικρούς υπολογιστές μέχρι πολύ σύνθετες μονάδες επεξεργασίας, δεν συμβαίνει το ίδιο με τους εξυπηρετητές x86, στην κατηγορία των οποίων σπάνια είναι τα παραδείγματα μονάδων επεξεργασίας υψηλών προδιαγραφών. Ενώ μια εταιρεία μπορεί να διαθέτει ένα φάσμα εξυπηρετητών x86 που ασκούν συνήθεις τυποποιημένες και λιγότερο απαιτητικές λειτουργίες επεξεργασίας, η ίδια εταιρεία μπορεί να επενδύσει σε έναν επεξεργαστή μη-x86 για να εκτελεί ένα μεγάλο σύνολο λειτουργιών (π.χ. λογιστική ή σχεδιασμός με τη βοήθεια υπολογιστή). Κατά συνέπεια, αν και ένας πελάτης μπορεί ενδεχομένως να χρησιμοποιεί ταυτόχρονα δύο τύπους εξυπηρετητή, οι εξυπηρετητές x86 και μη-x86 θα λειτουργούν χωριστά, ασκώντας διαφορετικές λειτουργίες, χωρίς να υπάρχει διάδραση. Ο ανταγωνιστής αναφέρει ότι οι εξυπηρετητές x86 λειτουργούν γενικά με τις τυποποιημένες εφαρμογές εξυπηρετητών Microsoft Windows, ενώ οι εξυπηρετητές x86 συνήθως περιορίζονται στη διαχείριση ιδιοταγών συστημάτων ή Unix. Τα περισσότερα λογισμικά σχεδιάστηκαν αρχικά για την αρχιτεκτονική x86 και δεν είναι κατάλληλα για έναν εξυπηρετητή μη-x86.

(65) Ως προς τη δυνατότητα υποκατάστασης από την πλευρά της ζήτησης, ο ανταγωνιστής ισχυρίζεται ότι, δεδομένων των διαφορών στις επιδόσεις, οι εξυπηρετητές x86 και μη-x86 απευθύνονται σε διαφορετικές αγορές όσον αφορά το προφίλ των πελατών και τις προβλεπόμενες πρακτικές εφαρμογές, όπως αποδεικνύεται και από τις αγοραστικές τάσεις των πελατών. Συνήθως μια εταιρεία αγοράζει πολλούς εξυπηρετητές x86, αλλά μόνον έναν εξυπηρετητή μη-x86, ο οποίος προορίζεται για λειτουργίες επεξεργασίας υψηλών επιδόσεων και όχι για συνήθεις λειτουργίες. Πράγματι, ορισμένες επιχειρήσεις δεν χρησιμοποιούν κανένα εξυπηρετητή μη-x86 και χρησιμοποιούν αποκλειστικά τεχνολογία x86. Λόγω των παραλλαγών στην αρχιτεκτονική των υπολογιστών, υπάρχουν σημαντικά τεχνικά εμπόδια στη δυνατότητα υποκατάστασης από την πλευρά της ζήτησης με σημαντική οικονομική επίπτωση, διότι η αντικατάσταση ενός εξυπηρετητή x86 από έναν εξυπηρετητή μη-x86 θα είχε πιθανώς ως αποτέλεσμα την έλλειψη απλουστευμένης ολοκλήρωσης, υψηλότερο κόστος υποστήριξης και δυσλειτουργία κατά την εγκατάσταση της νέας τεχνολογίας. Εκτός από την πραγματική δαπάνη για τον ίδιο τον εξυπηρετητή x86, η μετάβαση από το ένα σύστημα στο άλλο συνεπάγεται και πρόσθετα κόστη για ενέργειες τεχνικής υποστήριξης και κατάρτισης, διότι απαιτείται συμπληρωματική ειδικευμένη γνώση. Ενδέχεται να ανακύψουν και πρόσθετες πρακτικές δυσκολίες, όπως περιορισμοί κατά τη μεταφορά περιεχομένου, την έκδοση αδειών και ασυμβατότητα υλικού ή λογισμικού. Η απόφαση αγοράς ενός εξυπηρετητή x86 ή μη- x86 βασίζεται, σε τελική ανάλυση, στην τελική χρήση του εξυπηρετητή και στο απαιτούμενο επίπεδο επιδόσεων, σε συνδυασμό με θέματα συμβατότητας. Η τιμή του εξυπηρετητή είναι ένα δευτερεύον μέλημα.

(66) Όσον αφορά τη δυνατότητα υποκατάστασης από την πλευρά της προσφοράς, ο ανταγωνιστής ισχυρίζεται ότι οι κατασκευαστές θεωρούν τους εξυπηρετητές x86 και μη-x86 χωριστές αγορές προϊόντος. Όλες σχεδόν οι εταιρείες που εισήλθαν στην αγορά των εξυπηρετητών τα τελευταία έτη εισήλθαν αποκλειστικά στην αγορά των εξυπηρετητών x86. Αν ήταν παρόμοιες οι διαδικασίες κατασκευής, εμπορίας και διανομής εξυπηρετητών x86 και μη-x86, μια νέα εταιρεία θα εισερχόταν στην αγορά των εξυπηρετητών προσφέροντας και τα δύο προϊόντα. Η αγορά των x86 είναι περισσότερο ελκυστική για τους κατασκευαστές με γνώμονα την κερδοφορία. Η αγορά είναι ευρύτερη και με χαμηλότερο βαθμό συγκέντρωσης - υπάρχουν πολλοί κατασκευαστές εξυπηρετητών x86. Η περιορισμένη βάση πελατών για εξυπηρετητές μη-x86 δυσχεραίνει ακόμη περισσότερο τους κατασκευαστές να επιτύχουν τους όγκους πωλήσεων που θα καθιστούσαν την είσοδο σε αυτή την αγορά αποδοτική σε σχέση με το κόστος και βραχυπρόθεσμα κερδοφόρα. Τα κίνητρα είναι περιορισμένα από την πλευρά της προσφοράς για τη μετάβαση από τους εξυπηρετητές x86 στους μη-x86, ακόμη και αν δεν υπήρχαν τεχνικά εμπόδια στη νέα παραγωγή.

4.3.1.5. Παρατηρήσεις όσον αφορά τη σχετική γεωγραφική αγορά για τους εξυπηρετητές

(67) Ο ανταγωνιστής θεωρεί ότι η σχετική γεωγραφική αγορά για τους εξυπηρετητές είναι παγκόσμια ή καλύπτει τουλάχιστον τον ΕΟΧ και τις ΗΠΑ, λόγω της συσχέτισης μεταξύ των τιμών και του επιπέδου του εμπορίου μεταξύ των ΗΠΑ και του ΕΟΧ.

(68) Ακόμη, ο ανταγωνιστής αναφέρει ότι δεν υπάρχει σημαντικό εμπόδιο για την αποστολή εξυπηρετητών παγκοσμίως. Ως προς αυτό, ο ανταγωνιστής επισημαίνει ότι το επίπεδο του εμπορίου στους εξυπηρετητές μεταξύ των ΗΠΑ, της Ασίας και του ΕΟΧ υποδηλώνει ότι οι εμπορικές συναλλαγές στους εξυπηρετητές είναι κερδοφόρες. Ο ανταγωνιστής αναφέρει ότι οι περισσότεροι κατασκευαστές δραστηριοποιούνται σε παγκόσμιο επίπεδο και εφοδιάζουν τόσο τις ΗΠΑ όσο και τον ΕΟΧ, διότι οι εξυπηρετητές είναι πλήρως συμβατοί (δεν υπάρχουν τεχνικά εμπόδια και η διαλειτουργικότητα είναι πλήρης) και πωλούνται σε παρόμοιο φάσμα τιμών.

4.3.2. Παρατηρήσεις όσον αφορά τα κριτήρια αναλυτικής αξιολόγησης

(69) Όσον αφορά τα κριτήρια της αναλυτικής αξιολόγησης, ο ανταγωνιστής θεωρεί ότι η ενίσχυση θα δημιουργήσει στρέβλωση του ανταγωνισμού στην κοινή αγορά και θα έχει αρνητική επίπτωση στο εμπόριο. Κατά την άποψή του, η ενίσχυση είναι προς όφελος μιας εταιρείας με ισχυρή θέση στην αγορά. Συγκεκριμένα, ο ανταγωνιστής ισχυρίζεται ότι η ενίσχυση θα αυξήσει την παραγωγική ικανότητα μιας αγοράς σε φθίνουσα πορεία και θα ενισχύσει τη θέση της Dell σε μια αγορά στην οποία το μερίδιο προσφοράς του υπερβαίνει το 25 %. Υποστηρίζει ότι αποκλειστικός στόχος της ενίσχυσης είναι η διατήρηση της παραγωγής σε μια φθίνουσα αγορά· μπορεί να εξομοιωθεί με προώθηση ανορθολογικών και αντιοικονομικών αποφάσεων ως προς τον τόπο εγκατάστασης της παραγωγής και τη διάθεση τόσο δημόσιων όσο και ιδιωτικών πόρων και ότι στρεβλώνει σοβαρά τα κίνητρα και τον ανταγωνισμό στην αγορά. Θεωρεί ότι η ενίσχυση δε δημιουργεί κανένα κίνητρο διότι, κατά την άποψή του, η Dell θα πραγματοποιούσε επένδυση στην Πολωνία ούτως ή άλλως. Κατά την άποψή του, αυτό σημαίνει ότι η χορήγηση μιας ενίσχυσης ad hoc είναι απολύτως λανθασμένη και περιττή. Επιπλέον, ο ανταγωνιστής θεωρεί ότι η ενίσχυση είναι δυσανάλογη, διότι οι ανταγωνιστές δεν έχουν στη διάθεσή τους παρόμοια ενίσχυση. Τέλος, θεωρεί ότι οι θετικές επιπτώσεις της ενίσχυσης είναι περιορισμένες και έντονα αμφιλεγόμενες και δεν αντισταθμίζουν τις αρνητικές επιπτώσεις της ενίσχυσης.

(70) Οι παρατηρήσεις του ανταγωνιστή όσον αφορά τα κριτήρια της αναλυτικής αξιολόγησης παρουσιάζονται αναλυτικότερα στους σχετικούς τίτλους του τμήματος 6.7 της παρούσας απόφασης.

5. ΠΑΡΑΤΗΡΗΣΕΙΣ ΤΗΣ ΠΟΛΩΝΙΑΣ

5.1. Παρατηρήσεις επί της απόφασης για την κίνηση της διαδικασίας

5.1.1. Γενικές παρατηρήσεις

(71) Οι πολωνικές αρχές έδωσαν πληροφορίες όσον αφορά τις συνθήκες υπό τις οποίες η Dell έλαβε την απόφαση το 2006 να κατασκευάσει μια νέα μονάδα λόγω της ανάγκης να αυξήσει την παραγωγική της ικανότητα για να ικανοποιήσει την προβλεπόμενη ζήτηση. Έδωσαν επίσης στοιχεία σχετικά με το χρόνο λήψης της απόφασης της Dell να επενδύσει στην επαρχία Łódź, τη σύναψη της συμφωνίας με την πολωνική κυβέρνηση και την κοινοποίηση της προταθείσας ενίσχυσης. Οι πολωνικές αρχές εξήγησαν το πλαίσιο της αναθεώρησης της παραγωγικής ικανότητας της Dell το 2008 και την απόφασή της να μειώσει/διακόψει βασικές δραστηριότητες κατασκευής στη μονάδα της στο Λίμερικ (Ιρλανδία).

(72) Οι πολωνικές αρχές κοινοποίησαν στοιχεία για τη διόρθωση ορισμένων σημείων της απόφασης για την κίνηση διαδικασίας.

(73) Οι πολωνικές αρχές κοινοποίησαν στην Επιτροπή τροποποιήσεις της συμφωνίας της 15ης Νοεμβρίου 2007 υπό μορφή παραρτήματος της συμφωνίας. Οι τροποποιήσεις αυτές αφορούν την αύξηση του ποσού της ενίσχυσης για την αρχική επένδυση που αντιστοιχεί στο αναθεωρημένο ποσό της ενίσχυσης για την αγορά γηπέδου και την αντίστοιχη τροποποίηση του ποσού της δόσης της ενίσχυσης για το 2007, τις απαιτήσεις όσον αφορά την κατάθεση ενός ποσού που να αντιστοιχεί στις δόσεις της ενίσχυσης σε δεσμευμένο λογαριασμό εν αναμονή θετικής απόφασης της Επιτροπής σχετικά με την ενίσχυση και το χαρακτηρισμό των σχετικών μερών της ενίσχυσης ως συμπληρωματικής προς τα υφιστάμενα συστήματα ενισχύσεων.

5.1.2. Παρατηρήσεις σχετικά με ζητήματα ορισμού της αγοράς

5.1.2.1. Παρατηρήσεις όσον αφορά τη σχετική αγορά προϊόντος για τους επιτραπέζιους/φορητούς υπολογιστές

(74) Οι πολωνικές αρχές θεωρούν ότι ως σχετική αγορά πρέπει να θεωρηθεί η αγορά των Η/Υ στο σύνολό της χωρίς διαχωρισμό σε επιμέρους αγορές (επιτραπέζιων υπολογιστών ή φορητών υπολογιστών).

(75) Σύμφωνα με τις παρατηρήσεις που υπέβαλαν οι πολωνικές αρχές πριν εκδοθεί η απόφαση για την κίνηση της διαδικασίας, η αναλογικά μεγαλύτερη αύξηση των πωλήσεων των φορητών υπολογιστών αποδίδεται εν μέρει στα συγκρίσιμα χαρακτηριστικά και τις επιδόσεις των δύο προϊόντων και στη μείωση της διαφοράς των τιμών ανάμεσα στα δύο προϊόντα. Οι πολωνικές αρχές αναφέρουν ότι η Dell Poland έχει καταρχήν την ικανότητα να κατασκευάζει επιτραπέζιους υπολογιστές και φορητούς υπολογιστές στην ίδια γραμμή παραγωγής και μπορεί να μεταστρέφει με ταχύτητα την παραγωγή σε μία γραμμή παραγωγής από το ένα προϊόν στο άλλο. Δεδομένης της σημαντικής παρουσίας κατασκευαστών και στα δύο τμήματα της αγοράς, οι πολωνικές αρχές θεωρούν ότι δεν υπάρχουν σημαντικά εμπόδια εισόδου στον κλάδο παραγωγής κανενός από τα δύο προϊόντα (δυνατότητα υποκατάστασης από την πλευρά της προσφοράς).

(76) Στην επιστολή τους της 18ης Φεβρουαρίου 2009, οι πολωνικές αρχές αναφέρουν ότι η Dell Poland είναι σε θέση να κατασκευάζει επιτραπέζιους υπολογιστές και φορητούς υπολογιστές στην ίδια γραμμή παραγωγής, με μικρές μόνο προσαρμογές και με οριακό κόστος και απώλεια παραγωγικότητας. Οι πολωνικές αρχές επισημαίνουν ότι, σύμφωνα με την παράγραφο 68 των ΚΓΠΕ, η δυνατότητα υποκατάστασης από την πλευρά της ζήτησης είναι επαρκής ώστε τα δύο προϊόντα να αποτελούν μέρος της ίδιας αγοράς.

5.1.2.2. Παρατηρήσεις όσον αφορά την παραγωγική ικανότητα που δημιουργείται από το επενδυτικό σχέδιο

(77) Οι πολωνικές αρχές αναφέρουν ότι, λαμβανομένης υπόψη της αντιστάθμισης μεταξύ της προβλεπόμενης μείωσης της παραγωγικής ικανότητας στην Ιρλανδία και της αύξησης της παραγωγικής ικανότητας στην Πολωνία, η συνολική αύξηση της ικανότητας για τους επιτραπέζιους υπολογιστές θα ήταν κατώτερη του 5 % της αγοράς επιτραπέζιων υπολογιστών στον Ευρωπαϊκό Οικονομικό Χώρο το 2006.

(78) Σε αυτό το πλαίσιο, οι πολωνικές αρχές θεωρούν ότι πρέπει να ληφθεί υπόψη η συνολική επίπτωση της αύξησης της παραγωγικής ικανότητας που δημιουργείται με το σχέδιο στην ικανότητα του ομίλου Dell στον ΕΟΧ συνολικά και να μην εστιάζεται η προσοχή αποκλειστικά στην αύξηση της παραγωγικής ικανότητας της Dell που καταγράφεται στην Πολωνία.

(79) Οι πολωνικές αρχές ισχυρίζονται ότι πρέπει να ληφθεί υπόψη η μείωση της ικανότητας στην Ιρλανδία. Κατά την άποψή τους, μια οικονομική εκτίμηση των επιπτώσεων της παραγωγικής ικανότητας που δημιουργείται από το επενδυτικό σχέδιο έχει νόημα μόνο εάν λαμβάνονται επίσης υπόψη και οι μειώσεις της ικανότητας που συμβαίνουν στην ίδια γεωγραφική αγορά (πολύ δεν περισσότερο διότι κλείνουν οι κατασκευαστικές μονάδες στο Λίμερικ, γεγονός που δεν είχε σχεδιαστεί όταν άρχισε η υλοποίηση του επενδυτικού σχεδίου στο Łódź). Οι πολωνικές αρχές επισημαίνουν ότι οι επιπτώσεις αυτές μπορούν να προσδιοριστούν μόνο εάν εξεταστεί ο όμιλος Dell ως σύνολο (εν μέρει διότι η εκτίμηση του μεριδίου αγοράς πραγματοποιείται σε αυτό το επίπεδο). Εάν κατά τη διάρκεια της αξιολόγησης, λόγω μείωσης της παραγωγικής ικανότητας σε άλλες χώρες στον ΕΟΧ, το σχέδιο δεν υπερβαίνει πλέον το όριο του 5 % (και κατά συνέπεια εξαφανίζονται οι στρεβλωτικές επιπτώσεις στον ανταγωνισμό) αυτό πρέπει να ληφθεί υπόψη. Οι πολωνικές αρχές αναφέρονται σε προηγούμενη απόφαση κρατικής ενίσχυσης στην οποία ζητήθηκε από την Επιτροπή να αξιολογήσει την παραγωγική ικανότητα μιας εταιρείας η οποία είχε μεταφέρει την εγκατάσταση παραγωγής από ένα κράτος μέλος σε ένα άλλο (27). Κατά την άποψη των πολωνικών αρχών, στην υπόθεση εκείνη, η Επιτροπή είχε δεχθεί ότι το επενδυτικό σχέδιο δεν δημιουργούσε πρόσθετη παραγωγική ικανότητα και είχε επιχειρηματολογήσει ότι ο όμιλος του δικαιούχου της ενίσχυσης έπρεπε να εξεταστεί με βάση την εκτίμηση της πιθανής αύξησης της παραγωγικής ικανότητας (28).

(80) Οι πολωνικές αρχές αρνούνται επίσης ότι υπάρχει αύξηση της ικανότητας σε ποσοστό άνω του 5 % στην αγορά επιτραπέζιων υπολογιστών. Σύμφωνα με τις πολωνικές αρχές, μια παρόμοια αύξηση θα συνέβαινε μόνο αν η συνολική παραγωγική ικανότητα που δημιουργείται από το έργο θα χρησιμοποιούνταν για την παραγωγή επιτραπέζιων υπολογιστών, χωρίς διάθεση καμίας παραγωγικής ικανότητας για την κατασκευή φορητών υπολογιστών. Η θεωρητική ικανότητα δεν μπορεί να είναι το μόνο μέτρο· εάν γίνει μια ρεαλιστική εκτίμηση της προβλεπόμενης χρήσης των εγκαταστάσεων παραγωγής, η τρέχουσα συνδυασμένη ικανότητα παραγωγής επιτραπέζιων υπολογιστών στη μονάδα του Λίμερικ και στη μονάδα του Łódź αντιπροσωπεύει περίπου το ήμισυ της μέγιστης θεωρητικής ικανότητας κατασκευής επιτραπέζιων υπολογιστών. Οι πολωνικές αρχές επισημαίνουν ότι, σε κάθε περίπτωση, μείωση της τεχνικής ικανότητας της μονάδας του Łódź δεν θα επηρέαζε τα αποτελέσματα του ελέγχου της αύξησης της ικανότητας όσον αφορά τους επιτραπέζιους υπολογιστές, αλλά θα επηρέαζε την παραγωγική ικανότητα για τους φορητούς υπολογιστές (ένα τμήμα της αγοράς με ταχύτερο ρυθμό αύξησης από αυτό του ΑΕγχΠ του ΕΟΧ) και θα εξέτρεπε το επενδυτικό σχέδιο από τον στόχο του.

5.1.2.3. Παρατηρήσεις όσον αφορά τη χρησιμοποίηση των στοιχείων σχετικά με τον όγκο για τον υπολογισμό των ρυθμών αύξησης

(81) Οι πολωνικές αρχές θεωρούν ότι για τους κλάδους παραγωγής προϊόντων υψηλής τεχνολογίας, ο υπολογισμός των ρυθμών αύξησης των προϊόντων έπρεπε να βασίζεται στα στοιχεία για τον όγκο και όχι στα στοιχεία για την αξία. Θεωρούν ότι, σε αυτούς τους τομείς, οι μειώσεις των τιμών συχνά είναι αποτέλεσμα ισχυρισμού ανταγωνισμού και ταχείας τεχνολογικής εξέλιξης και, ως εκ τούτου, αποτελούν ένδειξη της ισχύος της αγοράς. Οι πολωνικές αρχές θεωρούν ότι για τους κλάδους υψηλής τεχνολογίας, ο υπολογισμός των ρυθμών αύξησης των εξεταζόμενων προϊόντων πρέπει να βασίζεται στα στοιχεία για τον όγκο και όχι στα στοιχεία για την αξία (29).

5.1.2.4. Παρατηρήσεις σχετικά με την οροθέτηση της σχετικής αγοράς προϊόντος για τους εξυπηρετητές

(82) Οι πολωνικές αρχές θεωρούν ότι ο καταλληλότερος τρόπος χωρισμού της αγοράς των εξυπηρετητών σε τμήματα βασίζεται στην κατηγορία των προϊόντων και στο φάσμα τιμών. Από την πλευρά της προσφοράς, δεν είναι εύκολο να εισέλθουν οι κατασκευαστές εξυπηρετητών κατώτερων προδιαγραφών στην απαιτητική από τεχνολογική άποψη αγορά εξυπηρετητών ανώτερων προδιαγραφών. Οι περισσότεροι κατασκευαστές εστιάζονται σε βασικούς εξυπηρετητές, διότι η ζήτηση για προηγμένους εξυπηρετητές είναι περιορισμένη, με αποτέλεσμα να μην υπάρχει δυνατότητα οικονομιών κλίμακας στα υπόλοιπα δύο τμήματα (υψηλότερες βαθμίδες) της αγοράς. Από την πλευρά των πελατών, οι συνήθεις εξυπηρετητές ανταποκρίνονται σε διαφορετικές ανάγκες από αυτές των εξυπηρετητών ανώτερων προδιαγραφών και χρησιμοποιούνται σε διαφορετικές εφαρμογές. Οι πελάτες που χρειάζονται βασικές λειτουργίες πληροφορικής δεν θα αγοράσουν ακριβότερους εξυπηρετητές υψηλότερων επιδόσεων.

(83) Οι πολωνικές αρχές επισημαίνουν ότι η μετάβαση από εξυπηρετητές x86 σε μη-x86 συνεπάγεται υψηλότερο κόστος υποστήριξης ή έξοδα λειτουργίας κατά τη διάρκεια της εγκατάστασης. Η μετάβαση από τη βασική σε μια πιο προηγμένη τεχνολογία απαιτεί τις κατάλληλες προσαρμογές και πρόσθετα έξοδα. Αυτό δεν ισχύει μόνο για μια μετάβαση από εξυπηρετητές x86 σε μη-x86, αλλά και από βασικούς εξυπηρετητές σε πιο προηγμένους εξυπηρετητές γενικά.

(84) Όσον αφορά τη δυνατότητα υποκατάστασης από την πλευρά της προσφοράς, οι πολωνικές αρχές θεωρούν ότι ένα περιορισμένο μέρος της αγοράς στόχου εξυπηρετητών μη-x86 δεν μπορεί να αποτελέσει τη βάση για τον προσδιορισμό χωριστών αγορών εξυπηρετητών x86 και μη-x86. Υπάρχει μόνο μια περιορισμένη βάση πελατών για μη τυποποιημένες λειτουργίες και για εξυπηρετητές υψηλών επιδόσεων. Οι εξυπηρετητές υψηλών προδιαγραφών απαιτούν σημαντικές επενδύσεις από την πλευρά της προσφοράς, δεν εγγυώνται οικονομίες κλίμακας και κατά συνέπεια είναι πολύ ακριβότεροι. Αντίθετα, υπάρχει ευρεία βάση πελατών που οι ανάγκες τους αφορούν τυπικές λειτουργίες υπολογιστών, ανεξάρτητα από το αν βασίζονται σε εξυπηρετητές x86 ή μη-x86.

(85) Κατά την άποψη των πολωνικών αρχών, τα δίκτυα εμπορίας και διανομής είναι σχεδιασμένα με βάση τις επιδόσεις του εξυπηρετητή και την υπολογιστική ισχύ και όχι με τα λειτουργικά συστήματα ή την αρχιτεκτονική τους. Αν και η Dell έχει την τεχνική ικανότητα να κατασκευάζει εξυπηρετητές x86 υψηλής στάθμης, μέχρι σήμερα δεν έχει εισέλθει στην υψηλή βαθμίδα της αγοράς λόγω των ειδικών χαρακτηριστικών αυτής της αγοράς και της απουσίας βάσης πελατών της Dell και δικτύων διανομής σε αυτό το τμήμα της αγοράς.

5.1.2.5. Παρατηρήσεις όσον αφορά τη σχετική γεωγραφική αγορά για τους εξυπηρετητές

(86) Οι πολωνικές αρχές θεωρούν ότι η γεωγραφική αγορά εξυπηρετητών πρέπει να οριστεί ως η περιοχή ΕΜΑΑ ή έστω μόνο ο ΕΟΧ. Κατά την άποψή τους, η συμβατότητα μεταξύ των εξυπηρετητών δεν είναι το μόνο στοιχείο που πρέπει να λαμβάνεται υπόψη. Το κόστος και ο χρόνος παράδοσης είναι καθοριστικά στοιχεία που έχουν σημαντική επίπτωση στα περιθώρια κέρδους. Εφόσον οι τιμές μειώνονται ως αποτέλεσμα του ανταγωνισμού και της τεχνολογικής εξέλιξης ενώ το μεταφορικό κόστος είναι σημαντικό, τα μικρά δίκτυα πωλήσεων έχουν καθοριστική σημασία.

5.1.3. Παρατηρήσεις σχετικά με τα ζητήματα αναλυτικής αξιολόγησης

(87) Για τους σκοπούς της αναλυτικής αξιολόγησης, οι πολωνικές αρχές έχουν κοινοποιήσει μια πλήρη οικονομική ανάλυση της ενίσχυσης που βασίζεται σε μελέτη της εταιρείας συμβούλων LECG Consulting για λογαριασμό της Dell Poland, η οποία εξετάζει την επίπτωση της ενίσχυσης με αναφορά στις απαιτήσεις που ορίζει η απόφαση της Επιτροπής για την τήρηση της διαδικασίας.

(88) Οι παρατηρήσεις της Πολωνίας αναφορικά με τα κριτήρια της αναλυτικής αξιολόγησης παρουσιάζονται λεπτομερέστερα στα σχετικά κεφάλαια του τμήματος 6.7 της παρούσας απόφασης.

5.2. Σχόλια επί των παρατηρήσεων των ενδιαφερομένων μερών

5.2.1. Σχολιασμός των παρατηρήσεων της κας Sinnott

(89) Οι πολωνικές αρχές επισημαίνουν ότι η κ. Sinnott εκφράζει ανησυχίες όσον αφορά τη νομιμότητα της χορηγούμενης από την Πολωνία ενίσχυσης «για τη μετακόμιση της Dell από την Ιρλανδία στο Łódź.»

(90) Οι πολωνικές αρχές παραπέμπουν στην επιστολή τους της 18ης Φεβρουαρίου 2009 στην οποία δηλώνουν ότι σκοπός της ενίσχυσης που χορηγήθηκε στην Dell δεν είναι κατά κανένα τρόπο η μεταφορά δραστηριοτήτων από την Ιρλανδία στο Łódź. Οι πολωνικές αρχές αναφέρουν ότι αρχικά η Dell είχε την πρόθεση να λειτουργήσει και τις δύο μονάδες παράλληλα και πως και οι δύο μονάδες λειτούργησαν πράγματι ταυτόχρονα για κάποιο διάστημα. Αναφέρουν ακόμα ότι η απόφαση κατασκευής μιας μονάδας στο Łódź ελήφθη το καλοκαίρι του 2006 (το ΜΣ με την πολωνική κυβέρνηση υπεγράφη στις 19 Σεπτεμβρίου 2006). Επισημαίνουν ότι η απόφαση να διακοπούν οι δραστηριότητες κατασκευής στο Λίμερικ ελήφθη μετά από εσωτερική επανεξέταση στα τέλη του 2008 και επηρεάστηκε, σε μεγάλο βαθμό, από την υποβάθμιση των συνθηκών της αγοράς ως αποτέλεσμα της οικονομικής κρίσης. Οι πολωνικές αρχές δηλώνουν ότι η απόφαση της υλοποίησης του επενδυτικού σχεδίου στο Łódź και η απόφαση για τη διακοπή της παραγωγικής δραστηριότητας στο Λίμερικ δεν συνδέονται άμεσα μεταξύ τους. Επισημαίνουν ότι, όταν η πολωνική κυβέρνηση αποφάσισε να χορηγήσει την ενίσχυση στην Dell Poland, δεν υπήρχε κανένα ζήτημα κλεισίματος εγκαταστάσεων παραγωγής στο Λίμερικ.

(91) Οι πολωνικές αρχές παραπέμπουν στην επιστολή τους της 18ης Φεβρουαρίου 2009, όπου αναφέρουν ότι η Dell προτίθεται να διατηρήσει σημαντικές δραστηριότητες στο Λίμερικ. Οι πολωνικές αρχές επισημαίνουν ότι, με εξαίρεση τις παρατηρήσεις της κ. Sinnott, δεν υπήρξε καμία άλλη παρέμβαση από τις ιρλανδικές αρχές ή από ενδιαφερόμενα μέρη από την Ιρλανδία.

5.2.2. Σχολιασμός των παρατηρήσεων της HP

(92) Οι πολωνικές αρχές συμφωνούν με τις παρατηρήσεις της ΗΡ όσον αφορά τον ορισμό της σχετικής αγοράς προϊόντος για τους Η/Υ και των γεωγραφικών αγορών για τους Η/Υ και τους εξυπηρετητές.

(93) Οι πολωνικές αρχές επισημαίνουν ότι οι παρατηρήσεις της ΗΡ στηρίζουν τον ορισμό της αγοράς των Η/Υ ως ενιαίας αγοράς.

(94) Οι πολωνικές αρχές θεωρούν ότι, σύμφωνα με τις παρατηρήσεις της ΗΡ, οι σχετικές αγορές πρέπει να οριστούν στο επίπεδο του ΕΟΧ ή της περιοχής ΕΜΑΑ. Πιστεύουν ότι η σχετική γεωγραφική αγορά εξυπηρετητών δεν εκτείνεται πέραν της περιοχής ΕΜΑΑ, λόγω χρονικών περιορισμών και του μεταφορικού κόστους που συνιστούν μείζονα εμπόδια για το παγκόσμιο εμπόριο Η/Υ και εξυπηρετητών.

(95) Οι πολωνικές αρχές εκφράζουν επιφυλάξεις σχετικά με τις παρατηρήσεις της ΗΡ όσον αφορά τον ορισμό της αγοράς προϊόντος για τους εξυπηρετητές. Αναγνωρίζουν, ότι αν και η αγορά αυτή τείνει σταδιακά να γίνει ενιαία ως αποτέλεσμα της εξέλιξης που περιγράφει η ΗΡ, κατά την άποψή τους εξακολουθούν να υπάρχουν σημαντικές διαφορές ανάμεσα στους εξυπηρετητές υψηλών και χαμηλών προδιαγραφών τόσο από την πλευρά της ζήτησης όσο και από την πλευρά της προσφοράς. Οι πολωνικές αρχές αναφέρουν ότι οι εξυπηρετητές χαμηλών προδιαγραφών χρησιμοποιούνται κυρίως για βασικές λειτουργίες επεξεργασίας, ενώ οι περισσότερο προηγμένοι εξυπηρετητές χρησιμοποιούνται για απαιτητικότερες εφαρμογές. Από την πλευρά της προσφοράς, δεν είναι εύκολο οι κατασκευαστές εξυπηρετητών χαμηλών προδιαγραφών να εισέλθουν στην αγορά εξυπηρετητών υψηλών προδιαγραφών. Οι πολωνικές αρχές θεωρούν ότι ακόμη και αν, όπως επισημαίνει η ΗΡ, υπάρχουν ενδείξεις εισόδου νέων συντελεστών στην αγορά των εξυπηρετητών οι οποίες δεν φαίνεται να περιορίζονται σε κάποια συγκεκριμένη κατηγορία τιμών, οι περισσότεροι κατασκευαστές επικεντρώνονται στην κατώτερη βαθμίδα της αγοράς, στοιχείο που αποτυπώνει τη χαμηλή ζήτηση για πιο προηγμένους εξυπηρετητές. Οι πολωνικές αρχές αναφέρουν ότι, από την πλευρά των πελατών, οι εξυπηρετητές χαμηλών προδιαγραφών ανταποκρίνονται σε διαφορετικές ανάγκες σε σχέση με τους εξυπηρετητές υψηλών προδιαγραφών και χρησιμοποιούνται σε διαφορετικές εφαρμογές (π.χ. οι πελάτες που έχουν ανάγκη μόνο από βασικές λειτουργικές εφαρμογές δεν θα αγοράσουν εξυπηρετητές υψηλών επιδόσεων οι οποίοι είναι ακριβότεροι).

5.2.3. Σχολιασμός των παρατηρήσεων του μη αποκαλυπτόμενου μέρους (του ανταγωνιστή)

5.2.3.1. Αίτηση απορρήτου από το μη αποκαλυπτόμενο μέρος

(96) Οι πολωνικές αρχές επισημαίνουν ότι το μη αποκαλυπτόμενο μέρος ζητεί εμπιστευτική μεταχείριση όχι μόνο όσον αφορά την ταυτότητά του, αλλά και για αρκετές παραγράφους της παρέμβασής του. Οι πολωνικές αρχές αδυνατούν να κατανοήσουν αρκετά σημεία της παρέμβασης· αυτό ισχύει ιδίως για το τμήμα σχετικά με τις εικαζόμενες στρεβλώσεις της αγοράς. Επισημαίνουν ότι η Επιτροπή δεν μπορεί να βασίσει την απόφασή της σε στοιχεία για τα οποία δεν έχει ενημερωθεί το κράτος μέλος. Αναφέρουν ότι σε αυτά περιλαμβάνονται στοιχεία για τα οποία τα ενδιαφερόμενα μέρη διεκδικούν εμπιστευτική μεταχείριση (30).

(97) Όσον αφορά την αξίωση εμπιστευτικής μεταχείρισης από το μη προσδιοριζόμενο ενδιαφερόμενο μέρος, η Επιτροπή επισημαίνει ότι η εκτίμησή της για το σκοπό της παρούσας απόφασης βασίζεται αποκλειστικά στα στοιχεία που έδωσε το μη αποκαλυπτόμενο μέρος στη μη εμπιστευτική έκδοση των παρατηρήσεών του, όπως αυτή κοινοποιήθηκε στην Πολωνία. Η Επιτροπή δεν έλαβε υπόψη τα στοιχεία που κοινοποίησε το μη αποκαλυπτόμενο μέρος στην εμπιστευτική εκδοχή των παρατηρήσεών του (31).

5.2.3.2. Δικαίωμα του μη αποκαλυπτόμενου μέρους να υποβάλει παρατηρήσεις

(98) Οι πολωνικές αρχές αμφισβητούν το δικαίωμα του μη αποκαλυπτόμενου μέρους να υποβάλει παρατηρήσεις. Επισημαίνουν ότι, βάσει των άρθρων 1 η), 6 παράγραφος 1 και 20 παράγραφος 1 του κανονισμού (ΕΚ) αριθ. 659/1999, μόνο τα ενδιαφερόμενα μέρη, δηλαδή τα μέρη που θα μπορούσαν να επηρεαστούν από τη χορήγηση της εξεταζόμενης ενίσχυσης έχουν δικαίωμα να υποβάλουν παρατηρήσεις. Οι πολωνικές αρχές πιστεύουν ότι από τις παρατηρήσεις, όπως διαβιβάστηκαν σε αυτές, δεν προσδιορίζεται σε ποιο βαθμό το μη αποκαλυπτόμενο μέρος επηρεάζεται από τη χορήγηση της ενίσχυσης στην Dell Poland. Οι πολωνικές αρχές ζητούν από την Επιτροπή να μη λάβει υπόψη τις παρατηρήσεις του μη αποκαλυπτόμενου μέρους, το οποίο δεν απέδειξε ότι έχει επαρκές συμφέρον σύμφωνα με το άρθρο 1 η) του κανονισμού (ΕΚ) αριθ. 659/1999.

(99) Ως προς το δικαίωμα του μη αποκαλυπτόμενου μέρους να υποβάλει παρατηρήσεις, η Επιτροπή επισημαίνει ότι το μη ενδιαφερόμενο μέρος που αναφέρεται στην υποσημείωση 4 είναι ανταγωνιστής της Dell. Η Επιτροπή θεωρεί ότι, για το σκοπό της παρούσας απόφασης, το γεγονός αυτό είναι αρκετό για να αποδείξει τη νομική υπόσταση του μη αποκαλυπτόμενου μέρους ως ενδιαφερόμενου μέρους κατά την έννοια του άρθρου 1 ή του κανονισμού (ΕΚ) αριθ. 659/1999.

5.2.3.3. Σχολιασμός επί των παρατηρήσεων του ανταγωνιστή όσον αφορά τα ζητήματα του ορισμού της αγοράς

(100) Οι πολωνικές αρχές διαφωνούν με τις παρατηρήσεις του ανταγωνιστή όσον αφορά τη χρήση των στοιχείων σχετικά με τον όγκο για τον υπολογισμό των ρυθμών αύξησης. Παραπέμπουν στην επιστολή τους της 18ης Φεβρουαρίου 2009, όπου εξηγούν γιατί πρέπει να λαμβάνονται υπόψη τα στοιχεία για τον όγκο και όχι τα στοιχεία για την αξία προκειμένου να καθοριστεί αν μια αγορά είναι φθίνουσα. Τονίζουν πως οι ΚΓΠΕ ορίζουν σαφώς ότι πρέπει να ληφθεί υπόψη το ποσοστό αύξησης της σχετικής αγοράς πριν την επένδυση για να αξιολογηθεί το συμβιβάσιμο του μέτρου με την παράγραφο 68 β) των ΚΓΠΕ και ότι δεν υπάρχει περιθώριο παρέκκλισης από αυτό τον ρητά διατυπωμένο κανόνα και εφαρμογής των προβλέψεων για τα ποσοστά αύξησης.

(101) Απαντώντας στις παρατηρήσεις του ανταγωνιστή σχετικά με την οροθέτηση της αγοράς των εξυπηρετητών, οι πολωνικές αρχές παραπέμπουν σε απόφαση για υπόθεση συγκέντρωσης επιχειρήσεων η οποία εκδόθηκε το 1997 και το 1998 και υποστηρίζουν ότι ο μόνος σωστός διαχωρισμός της αγοράς σε τμήματα είναι με βάση τη διάκριση σε x86/μη-x86. Εντούτοις, ισχυρίζονται ότι έκτοτε η αγορά εξελίχθηκε σημαντικά. Κατά την άποψή τους, δεν είναι σωστός ο ισχυρισμός ότι η ταξινόμηση σε x86/μη-x86 είναι το πρότυπο που προτείνει η εταιρεία έρευνας της αγοράς IDC, εφόσον στη βάση δεδομένων της IDC για τους εξυπηρετητές παρέχεται η δυνατότητα επιμέρους χωρισμού της αγοράς σε τμήματα με βάση περισσότερα από 20 κριτήρια. Οι εξυπηρετητές με μεγαλύτερη υπολογιστική ισχύ μπορούν να κατασκευαστούν επίσης βάσει πολλών επεξεργαστών x86. Η απαιτούμενη ισχύς μπορεί να επιτευχθεί με εξυπηρετητές διαφορετικής αρχιτεκτονικής και σχηματισμών. Ως εκ τούτου εξυπηρετητές μη-x86 μπορούν να ικανοποιήσουν τις ίδιες λειτουργίες με αυτούς των εξυπηρετητών x86. Δεν μπορεί να εξαχθεί το συμπέρασμα ότι είναι αδύνατη η επεξεργασία υψηλής στάθμης από εξυπηρετητές x86. Το τμήμα της αγοράς εξυπηρετητών υψηλής στάθμης περιλαμβάνει ένα φάσμα εξυπηρετητών μη-x86 και x86 που έχουν διάφορες εφαρμογές και παρέχουν τον ίδιο τύπο τελικής λύσης. Και οι εξυπηρετητές x86 και οι μη-x86 μπορούν να λειτουργούν με διαφορετικά λειτουργικά συστήματα και για ειδικές εφαρμογές. Οι πελάτες μπορούν να επιλέξουν τον τύπο εξυπηρετητή για τη λειτουργία των εφαρμογών τους. Μπορεί να αναλυθούν διάφορες κατατμήσεις της αγοράς για τους εξυπηρετητές (με βάση την αρχιτεκτονική τους, το λειτουργικό σύστημα, τη συμβατότητα της μηχανής βάσης δεδομένων), αλλά η υπολογιστική ισχύς και οι επιδόσεις του εξυπηρετητή είναι καθοριστικοί παράγοντες για τις επιλογές των πελατών οι οποίες αποτυπώνονται στις τιμές· οι τιμές θα είναι υψηλότερες εάν οι απαιτήσεις είναι πιο σύνθετες και εξειδικευμένες.

5.2.3.4. Σχολιασμός επί των παρατηρήσεων του ανταγωνιστή σχετικά με την αναλυτική αξιολόγηση

(102) Τα σχόλια των πολωνικών αρχών για τις παρατηρήσεις του ανταγωνιστή όσον αφορά το κριτήριο της αναλυτικής αξιολόγησης παρουσιάζονται αναλυτικότερα στους σχετικούς τίτλους του τμήματος 6.7 της παρούσας απόφασης.

6. ΑΞΙΟΛΟΓΗΣΗ ΤΟΥ ΜΕΤΡΟΥ ΤΗΣ ΕΝΙΣΧΥΣΗΣ

6.1. Χαρακτηρισμός ως κρατική ενίσχυση

(103) Σύμφωνα με το άρθρο 87 παράγραφος 1 της συνθήκης, ενισχύσεις που χορηγούνται υπό οιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές, εκτός εάν η παρούσα συνθήκη ορίζει άλλως.

(104) Η ενίσχυση χορηγείται από τις πολωνικές αρχές υπό μορφή άμεσων ενισχύσεων, μειώσεων τιμών και φορολογικών απαλλαγών. Μπορεί, κατά συνέπεια, να θεωρηθεί ότι έχουν χορηγηθεί από το κράτος μέλος και από κρατικούς πόρους κατά την έννοια του άρθρου 87 παράγραφος 1 της συνθήκης. Η ενίσχυση χορηγείται σε μία μόνο εταιρεία, την Dell Poland, και ως εκ τούτου είναι επιλεκτική. Η ενίσχυση χορηγείται για επένδυση που αφορά την κατασκευή προσωπικών ηλεκτρονικών υπολογιστών και εξυπηρετητών. Εφόσον οι συναλλαγές αυτών των προϊόντων πραγματοποιούνται μεταξύ των κρατών μελών, το μέτρο είναι πιθανό να επηρεάσει το εμπόριο μεταξύ των κρατών μελών. Η ενίσχυση που χορηγείται στην Dell Poland θα απαλλάξει την εταιρεία από στοιχεία κόστους με τα οποία κανονικά θα επιβαρυνόταν η ίδια και, ως εκ τούτου, η εταιρεία αποκτά οικονομικό πλεονέκτημα έναντι των ανταγωνιστών της. Κατά συνέπεια, με το να ευνοεί την Dell Poland και την παραγωγή της με αυτό τον τρόπο, το μέτρο στρεβλώνει ή υπάρχει κίνδυνος να στρεβλώσει τον ανταγωνισμό.

(105) Ως εκ τούτου, η Επιτροπή θεωρεί ότι το κοινοποιηθέν μέτρο συνιστά κρατική ενίσχυση κατά την έννοια του άρθρου 87 παράγραφος 1 της συνθήκης.

(106) Αφού καθορίστηκε ότι το κοινοποιηθέν μέτρο συνιστά κρατική ενίσχυση κατά την έννοια του άρθρου 87 παράγραφος 1 της συνθήκης, πρέπει να εξεταστεί αν το μέτρο μπορεί να θεωρηθεί συμβιβάσιμο με την κοινή αγορά.

6.2. Νομιμότητα του μέτρου της ενίσχυσης

(107) Με το να κοινοποιήσει τη χορηγηθείσα ενίσχυση στην Dell Poland πριν αυτή τεθεί σε ισχύ, η Πολωνία συμμορφώθηκε με την απαίτηση κοινοποίησης που ορίζει το άρθρο 88 παράγραφος 3 της συνθήκης (βλέπε αιτιολογική σκέψη 2).

6.3. Νομική βάση για την αξιολόγηση

(108) Η Επιτροπή επισημαίνει ότι, εφόσον ο στόχος της ενίσχυσης είναι να προωθήσει την περιφερειακή ανάπτυξη, η βάση για την εκτίμηση του συμβιβάσιμου της ενίσχυσης με την κοινή αγορά είναι οι ΚΓΠΕ.

(109) Η Επιτροπή επισημαίνει ότι το επενδυτικό σχέδιο μπορεί να θεωρηθεί ως αρχική επένδυση κατά την έννοια της παραγράφου 34 των ΚΓΠΕ, διότι αφορά επένδυση σε υλικά και άλλα στοιχεία ενεργητικού που αφορούν τη δημιουργία μιας νέας εγκατάστασης.

(110) Η Επιτροπή επισημαίνει ακόμη ότι το αρχικό επενδυτικό σχέδιο μπορεί να θεωρηθεί ως μεγάλο επενδυτικό σχέδιο κατά την έννοια της παραγράφου 60 των ΚΓΠΕ, διότι η επιλέξιμη δαπάνη υπερβαίνει τα 50 εκατ. ευρώ, υπολογιζόμενη με βάση τις τιμές και τις συναλλαγματικές ισοτιμίες που ίσχυαν την ημερομηνία της κοινοποίησης.

(111) Κατά συνέπεια, η Επιτροπή αξιολόγησε το μέτρο της ενίσχυσης με βάση τις διατάξεις των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα και, ιδίως τις διατάξεις των ΚΓΠΕ για μεγάλα επενδυτικά σχέδια καθώς και με βάση τα κριτήρια για την αναλυτική αξιολόγηση περιφερειακών ενισχύσεων σε μεγάλα επενδυτικά σχέδια που ορίζονται στην ανακοίνωση της Επιτροπής της 16ης Σεπτεμβρίου 2009 (32) («ανακοίνωση για τα κριτήρια»).

(112) Με βάση τη σχετική νομολογία (33), η Επιτροπή έπρεπε να πραγματοποιήσει την αξιολόγηση βάσει των κανόνων που ίσχυαν όταν ελήφθη η απόφαση.

6.4. Συμβατότητα με τις γενικές διατάξεις των ΚΓΠΕ

(113) Η Επιτροπή επαλήθευσε αν η ενίσχυση χορηγήθηκε σύμφωνα με τις γενικές διατάξεις των ΚΓΠΕ. Βάσει της αξιολόγησης διατυπώνονται οι ακόλουθες παρατηρήσεις:

(114) Σύμφωνα με την παράγραφο 9 των ΚΓΠΕ, η Dell Poland δεν είναι προβληματική επιχείρηση κατά την έννοια των κοινοτικών κατευθυντήριων γραμμών σχετικά με τις κρατικές ενισχύσεις διάσωσης και αναδιάρθρωσης προβληματικών επιχειρήσεων (34).

(115) Αν και κατά γενικό κανόνα, σύμφωνα με την παράγραφο 10 των ΚΓΠΕ, η Επιτροπή δεν ευνοεί τη χορήγηση περιφερειακών ενισχύσεων ad hoc, με βάση τα στοιχεία που εκτίθενται στις αιτιολογικές σκέψεις 10 και 13 μπορεί να θεωρηθεί ότι το εξεταζόμενο επενδυτικό σχέδιο συνεισφέρει σε μια συνεπή στρατηγική περιφερειακής ανάπτυξης. Συγκεκριμένα, το επενδυτικό σχέδιο εκτιμάται ότι θα συμβάλει στην ανάπτυξη οικονομικής δραστηριότητας στην περιοχή μέσω των θετικών επιπτώσεων σε όρους δημιουργίας θέσεων απασχόλησης (άμεσων και έμμεσων θέσεων απασχόλησης), ενεργειών κατάρτισης και μεταφοράς γνώσεων και θα αποτελέσει μέσο προσέλκυσης πρόσθετων επενδύσεων από φορείς παροχής συναφών υπηρεσιών και κατασκευαστές.

(116) Το σχέδιο αποτελεί αρχική επένδυση κατά την έννοια της παραγράφου 34 των ΚΓΠΕ, εφόσον αφορά τη δημιουργία μιας νέας εγκατάστασης (βλέπε αιτιολογική σκέψη 12).

(117) Σύμφωνα με την παράγραφο 38 των ΚΓΠΕ, πριν την έναρξη των έργων του επενδυτικού σχεδίου, ο δικαιούχος υπέβαλε αίτηση ενίσχυσης και οι πολωνικές αρχές επιβεβαίωσαν εγγράφως ότι, υπό την αίρεση της έγκρισης της Επιτροπής, το επενδυτικό σχέδιο της Dell Poland θα ήταν επιλέξιμο για ενίσχυση (βλέπε αιτιολογική σκέψη 15).

(118) Σύμφωνα με την παράγραφο 39 των ΚΓΠΕ, η ίδια συνεισφορά του δικαιούχου υπερβαίνει το 25 % της επιλέξιμης δαπάνης (βλέπε αιτιολογική σκέψη 16).

(119) Σύμφωνα με την παράγραφο 50 των ΚΓΠΕ, οι επιλέξιμες δαπάνες του σχεδίου υπολογίστηκαν βάσει των επιλέξιμων επενδυτικών δαπανών (βλέπε αιτιολογική σκέψη 14). Σύμφωνα με την παράγραφο 58 των ΚΓΠΕ, η ενίσχυση για τη δημιουργία θέσεων απασχόλησης υπολογίστηκε βάσει διετών δαπανών για την απασχόληση (κόστος μεικτών μισθών και άλλων υποχρεωτικών πληρωμών) για νεοπροσλαμβανόμενους εργαζόμενους.

(120) Σύμφωνα με την παράγραφο 64 των ΚΓΠΕ, με το να κοινοποιήσει την ενίσχυση πριν αυτή τεθεί σε ισχύ, η Πολωνία συμμορφώθηκε με την απαίτηση κοινοποίησης (βλέπε αιτιολογική σκέψη 2).

(121) Σύμφωνα με τις παραγράφους 71-75 των ΚΓΠΕ, έχουν τηρηθεί οι διατάξεις σχετικά με τη συσσώρευση ενισχύσεων (βλέπε αιτιολογικές σκέψεις 2 και 15).

(122) Ως εκ τούτου, η Επιτροπή θεωρεί ότι η ενίσχυση είναι σύμφωνη με τις γενικές διατάξεις των ΚΓΠΕ.

6.5. Συμβατότητα με τις διατάξεις των ΚΓΠΕ για τα μεγάλα επενδυτικά σχέδια

6.5.1. Ενιαίο επενδυτικό σχέδιο

(123) Οι επενδύσεις της Dell Poland συνοδεύτηκαν με επενδύσεις δύο προμηθευτών της, της RR Donnelley Global Turnkey Solutions Poland και της Flextronics.

(124) Στην απόφαση για την κίνηση της διαδικασίας (αιτιολογικές σκέψεις 42-51), η Επιτροπή έκρινε ότι δεν υπήρχαν επαρκή τεχνικά, λειτουργικά και στρατηγικά συνδετικά στοιχεία ανάμεσα στην επένδυση της Dell Poland και στις επενδύσεις που πραγματοποίησαν οι δύο προμηθευτές της, έτσι ώστε να θεωρηθεί ότι αποτελούν μέρος ενός ενιαίου επενδυτικού σχεδίου κατά την έννοια της παραγράφου 60 και της υποσημείωσης 55 των ΚΓΠΕ.

(125) Η Επιτροπή επισημαίνει ότι δεν έλαβε παρατηρήσεις όσον αφορά τον ενιαίο χαρακτήρα του επενδυτικού σχεδίου.

(126) Κατά συνέπεια, η Επιτροπή επιβεβαιώνει ότι οι επενδύσεις που πραγματοποίησαν η Dell Poland, αφενός, και οι προαναφερθέντες προμηθευτές, αφετέρου, δεν είναι δυνατό να θεωρηθεί ότι αποτελούν μέρος ενός ενιαίου επενδυτικού σχεδίου κατά την έννοια της παραγράφου 60 και της υποσημείωσης 55 των ΚΓΠΕ.

6.6. Συμβιβάσιμο με τις διατάξεις της παραγράφου 68 των ΚΓΠΕ – επαλήθευση των αμφιβολιών που διατυπώθηκαν στην απόφαση για την κίνηση της διαδικασίας

(127) Με βάση τα στοιχεία που κοινοποίησαν οι πολωνικές αρχές και τα ενδιαφερόμενα μέρη στο πλαίσιο της επίσημης διαδικασίας έρευνας, είναι απαραίτητο να εξεταστεί αν έχουν αρθεί οι αμφιβολίες που διατυπώθηκαν στη απόφαση για την κίνηση της διαδικασίας.

6.6.1. Το συμβιβάσιμο με το κριτήριο της παραγωγικής ικανότητας για τους επιτραπέζιους/φορητούς υπολογιστές

6.6.1.1. Σχετικές αγορές προϊόντος για τους επιτραπέζιους και τους φορητούς υπολογιστές

(128) Στην απόφαση για την κίνηση της διαδικασίας (αιτιολογικές σκέψεις 62 και 105), η Επιτροπή διατύπωσε αμφιβολίες αν, για τους σκοπούς της απόφασης, οι επιτραπέζιοι υπολογιστές και οι φορητοί υπολογιστές θα μπορούσε να θεωρηθεί ότι αποτελούν μια ενιαία αγορά προϊόντος ή δύο χωριστές σχετικές αγορές προϊόντος.

(129) Αφού έλαβε υπόψη τις παρατηρήσεις των πολωνικών αρχών και των ενδιαφερομένων μερών, η Επιτροπή επισημαίνει ότι υπάρχουν ενδείξεις πως υπάρχει πράγματι μια αμφίδρομη δυνατότητα υποκατάστασης από την πλευρά της ζήτησης (35) για τα δύο υπό εξέταση προϊόντα και ότι ορισμένοι κατασκευαστές, ιδίως η Dell, φαίνεται ότι έχουν τη δυνατότητα υποκατάστασης των προϊόντων από την πλευρά της προσφοράς (36). Υπάρχουν, ωστόσο, και ενδείξεις ότι υπάρχει ένα σημαντικό επίπεδο μη πρόσκαιρης ζήτησης για το άλλο προϊόν ή αποκλειστική ζήτηση για ένα από τα δύο προϊόντα και ότι, για ορισμένους κατασκευαστές, ενδέχεται να υπάρχουν σημαντικά τεχνικά και οργανωτικά εμπόδια και εμπόδια που αφορούν το κόστος μεταστροφής της παραγωγής από το ένα προϊόν στο άλλο.

(130) Αν και τα στοιχεία που έλαβε κατά τη διάρκεια της επίσημης έρευνας έδωσαν στην Επιτροπή τη δυνατότητα να κατανοήσει καλύτερα τον τομέα των Η/Υ, η Επιτροπή πιστεύει ότι δεν είναι αρκετό να διενεργήσει μια έρευνα της αγοράς που θα της επέτρεπε να ορίσει τις σχετικές αγορές προϊόντος για τους επιτραπέζιους υπολογιστές και τους φορητούς υπολογιστές (37). Η Επιτροπή επισημαίνει ότι δεν έχουν αρθεί οι αμφιβολίες ως προς τον ορισμό της σχετικής αγοράς προϊόντος για τους επιτραπέζιους υπολογιστές και τους φορητούς υπολογιστές.

(131) Με βάση τα ανωτέρω, η Επιτροπή διαπιστώνει ότι, ενώ μπορεί να αφήσει ανοικτό το ζήτημα του ακριβούς ορισμού της σχετικής αγοράς προϊόντος για τους επιτραπέζιους και τους φορητούς υπολογιστές, για την παρούσα απόφαση είναι απαραίτητο να εξεταστούν χωριστά οι επιτραπέζιοι και οι φορητοί υπολογιστές, ώστε να ληφθούν υπόψη οι περιορισμοί του ανταγωνισμού που ενδέχεται να υφίστανται σε περίπτωση που θεωρηθεί ότι οι επιτραπέζιοι υπολογιστές αποτελούν χωριστή αγορά προϊόντος (38).

6.6.1.2. Παραγωγική ικανότητα που δημιουργείται από το επενδυτικό σχέδιο

(132) Στην απόφαση για την κίνηση της διαδικασίας (αιτιολογικές σκέψεις 99 και 105), η Επιτροπή διατύπωσε αμφιβολίες αν ήταν σωστό να λάβει υπόψη την επίπτωση της παραγωγικής ικανότητας η οποία δημιουργείται από το επενδυτικό σχέδιο στην παραγωγική ικανότητα της Dell στον ΕΟΧ συνολικά, αντί της παραγωγικής ικανότητας που δημιουργείται μόνο από το εξεταζόμενο σχέδιο.

(133) Σχετικά με τις παρατηρήσεις των πολωνικών αρχών που παρουσιάζονται στις αιτιολογικές σκέψεις 77 και 78, η Επιτροπή επισημαίνει ότι η παράγραφος 68 β) αναφέρεται στην «παραγωγική ικανότητα που δημιουργείται με το σχέδιο», διατύπωση που αποκλείει τη δυνατότητα να λαμβάνεται υπόψη μαζί με την παραγωγική ικανότητα που δημιουργείται με το σχέδιο το επίπεδο της παραγωγικής ικανότητας άλλων εγκαταστάσεων ή εταιρειών εγκατεστημένων στο εσωτερικό του ΕΟΧ οι οποίες ανήκουν στο δικαιούχο της ενίσχυσης. Πράγματι, εάν για να διαπιστωθεί κατά πόσο τηρείται το ανώτατο όριο που ορίζεται στην παράγραφο 68 β) των ΚΓΠΕ, οι αυξήσεις της ικανότητας σε ένα κράτος μέλος θα μπορούσαν να αντισταθμιστούν με μειώσεις της παραγωγικής ικανότητας σε κάποιο άλλο κράτος μέλος, γεγονός που θα είχε, παραδείγματος χάρη, ως αποτέλεσμα να μην υπάρξει καθαρή αύξηση της ικανότητας σε επίπεδο εταιρείας, αυτό θα σήμαινε ότι τουλάχιστον μια σημαντική κατηγορία υποθέσεων που αφορούν δυνητικά ζημιογόνες κρατικές ενισχύσεις θα μπορούσε να αποφύγει το διεξοδικό έλεγχο, και ιδίως τα μέτρα ενίσχυσης που έχουν ως αποτέλεσμα την αύξηση της παραγωγικής ικανότητας σε ένα κράτος μέλος σε βάρος ενός άλλου κράτους μέλους στο οποίο μειώνεται η ικανότητα εξαιτίας της ενίσχυσης. Όπως αναφέρεται στις παραγράφους 52-53 της ανακοίνωσης για τα κριτήρια, τα μέτρα αυτά μπορεί να είναι αντίθετα με τον πυρήνα της λογικής των περιφερειακών ενισχύσεων και, κατά συνέπεια, θα πρέπει να ελέγχονται.

(134) Αφού έλαβε υπόψη τις παρατηρήσεις των πολωνικών αρχών που παρουσιάζονται στην αιτιολογική σκέψη 79, η Επιτροπή θεωρεί ότι είναι απαραίτητο να λάβει υπόψη τις επιπτώσεις της αύξησης της παραγωγικής ικανότητας ως αποτέλεσμα του επενδυτικού σχεδίου, όπως κοινοποιήθηκε, και ότι οι μειώσεις της ικανότητας σε άλλες εγκαταστάσεις παραγωγής στο εσωτερικό του ΕΟΧ δεν μπορεί να λαμβάνονται υπόψη, αν αυτές οι μειώσεις της ικανότητας δεν αποτελούν μέρος του επενδυτικού σχεδίου για το οποίο κοινοποιήθηκε η ενίσχυση και, κατά συνέπεια, δεν επηρεάζονται από τη χορήγηση της ενίσχυσης. Η Επιτροπή επισημαίνει ότι στην απόφαση στην υπόθεση κρατικής ενίσχυσης Ν 158/05 Getrag Ford Transmissions Slovakia s.r.o., την οποία επικαλούνται οι πολωνικές αρχές, η προβλεφθείσα μείωση της ικανότητας σε ένα κράτος μέλος αποτελούσε στοιχείο του κοινοποιηθέντος επενδυτικού σχεδίου.

(135) Όσον αφορά τς παρατηρήσεις των πολωνικών αρχών που παρουσιάζονται στην αιτιολογική σκέψη 80, η Επιτροπή επισημαίνει ότι, δεδομένης της ευελιξίας παραγωγής στην εγκατάσταση η συνολική παραγωγική ικανότητα που δημιουργείται με το επενδυτικό σχέδιο θα μπορούσε καταρχήν να διατεθεί για την παραγωγή οποιουδήποτε από τα εξεταζόμενα τρία προϊόντα (39).

(136) Με βάση τα ανωτέρω, η Επιτροπή διαπιστώνει ότι δεν μπορεί να ληφθεί υπόψη η μείωση της παραγωγικής ικανότητας ενός δικαιούχου σε άλλο κράτος μέλος. Η Επιτροπή συμπεραίνει ότι η ικανότητα που δημιουργείται με το επενδυτικό σχέδιο υπερβαίνει το 5 % της αγοράς στο σύνολο των εξεταζόμενων αγορών του προϊόντος.

6.6.1.3. Χρησιμοποίηση των στοιχείων για τον όγκο για τον υπολογισμό των ρυθμών αύξησης

(137) Στην απόφαση για την κίνηση της διαδικασίας (αιτιολογικές σκέψεις 100 και 105), η Επιτροπή διατύπωσε αμφιβολίες αν θα μπορούσε να υπολογίσει το μέσο ετήσιο ρυθμό αύξησης των προϊόντων που αφορά το επενδυτικό σχέδιο, σε σχέση με το σημείο 68 β) των ΚΓΠΕ, αποκλειστικά βάσει των στοιχείων για τον όγκο της παραγωγής.

(138) Η Επιτροπή επισημαίνει ότι ο αρνητικός ρυθμός αύξησης των επιτραπέζιων υπολογιστών σε όρους αξίας αντανακλά ενδεχομένως τη μεγάλη μείωση των μέσων τιμών πώλησης των επιτραπέζιων υπολογιστών. Αυτός ο αρνητικός ρυθμός αύξησης σε όρους αξίας θα μπορούσε να σημαίνει ότι η αύξηση του όγκου της παραγωγής είναι ανεπαρκής για να αντισταθμίσει τη μείωση των οριακών εσόδων, η οποία είναι χαρακτηριστική μιας φθίνουσας αγοράς. Η Επιτροπή επισημαίνει ότι η ίδια μείωση των μέσων τιμών πώλησης των επιτραπέζιων υπολογιστών ισχύει και για τις τιμές των φορητών υπολογιστών και εξυπηρετητών. Σε αντίθεση με τους επιτραπέζιους υπολογιστές, ωστόσο, ο θετικός ρυθμός αύξησης τόσο του όγκου της παραγωγής όσο και της αξίας των φορητών υπολογιστών και των εξυπηρετητών υποδηλώνει ότι η αύξηση των μέσων τιμών πώλησής τους υπεραντισταθμίζεται από την αύξηση του όγκου των πωλήσεων.

(139) Με βάση τα ανωτέρω, η Επιτροπή διαπιστώνει ότι, για να εκτιμηθεί αν οι επιτραπέζιοι υπολογιστές αποτελούν φθίνουσα αγορά βάσει ενός αξιόπιστου ορισμού της αγοράς κατά τον οποίο οι επιτραπέζιοι υπολογιστές θεωρείται ότι αποτελούν χωριστή αγορά προϊόντος, δεν είναι δυνατό να υπολογιστεί το μέσο ποσοστό ετήσιας αύξησης των επιτραπέζιων υπολογιστών, όπως αναφέρεται στην παράγραφο 68 β) των ΚΓΠΕ αποκλειστικά και μόνο βάσει των στοιχείων για τον όγκο παραγωγής.

6.6.1.4. Συμπέρασμα όσον αφορά το κριτήριο της αύξησης της παραγωγικής ικανότητας για τους επιτραπέζιους/φορητούς υπολογιστές

(140) Η Επιτροπή συμπεραίνει ότι, αν θεωρηθεί ότι οι επιτραπέζιοι υπολογιστές αποτελούν χωριστή αγορά προϊόντος από τους φορητούς υπολογιστές, η ενίσχυση θα μπορούσε να εγείρει ανησυχίες ως προς τον ανταγωνισμό από την άποψη ότι θα συνιστούσε, για την αγορά των επιτραπέζιων υπολογιστών, ενίσχυση σε μια εταιρεία ενός τομέα σε φθίνουσα πορεία. Όσον αφορά τους επιτραπέζιους υπολογιστές, είναι συνεπώς απαραίτητο να διενεργηθεί αναλυτική αξιολόγηση των επιπτώσεων της ενίσχυσης.

6.6.2. Συμβιβάσιμο με το κριτήριο του μεριδίου αγοράς για τους εξυπηρετητές

6.6.2.1. Οροθέτηση της σχετικής αγοράς προϊόντος για τους εξυπηρετητές

(141) Στην απόφαση για την κίνηση της διαδικασίας (αιτιολογικές σκέψεις 65-67, 72 και 105), η Επιτροπή ανέφερε ότι έπρεπε να υιοθετηθεί ένας ορισμός της αγοράς βάσει της κατηγορίας/φάσματος τιμών του προϊόντος για την οροθέτηση της αγοράς των εξυπηρετητών, αλλά εξέφρασε αμφιβολίες κατά πόσο διαχωρισμός της αγοράς σε τμήματα με βάση την κατηγορία/φάσμα των τιμών του προϊόντος αποτελούσε την κατάλληλη οροθέτηση της αγοράς για τους εξυπηρετητές.

(142) Με βάση τις παρατηρήσεις που έλαβε, η Επιτροπή θεωρεί ότι η αρχική της άποψη πως η τμηματοποίηση της αγοράς των εξυπηρετητών με βάση την κατηγορία/φάσμα τιμών του προϊόντος αποτελεί την καταλληλότερη οροθέτηση της αγοράς στην προκειμένη περίπτωση θα μπορούσε να αντικρουστεί από επιχειρήματα υπέρ άλλων αξιόπιστων τρόπων οροθέτησης της αγοράς.

(143) Με βάση τα ανωτέρω, η Επιτροπή θεωρεί ότι δεν έχουν αρθεί οι αμφιβολίες όσον αφορά την καταλληλότητα της μεθόδου οροθέτησης της αγοράς η οποία θα πρέπει να εφαρμοστεί για τη μέτρηση του μεριδίου της Dell στην αγορά των εξυπηρετητών.

6.6.2.2. Σχετική γεωγραφική αγορά για τους εξυπηρετητές

(144) Στην απόφαση για την κίνηση της διαδικασίας (αιτιολογικές σκέψεις 78-81 και 105), η Επιτροπή εξέφρασε αμφιβολίες αν η σχετική γεωγραφική αγορά για τους εξυπηρετητές πρέπει να θεωρηθεί ότι είναι η αγορά του ΕΟΧ, η αγορά της περιοχής ΕΜΑΑ ή η παγκόσμια αγορά.

(145) Αναφορικά με τις παρατηρήσεις των πολωνικών αρχών, η Επιτροπή θεωρεί ότι τα διατυπωθέντα επιχειρήματα αφορούν ειδικά το επιχειρηματικό μοντέλο και τον τρόπο λειτουργίας της Dell και δεν ισχύουν αναγκαστικά και για άλλους κατασκευαστές εξυπηρετητών ούτε απεικονίζουν τη γενική λειτουργία της αγοράς εξυπηρετητών.

(146) Η Επιτροπή επισημαίνει ότι από τις παρατηρήσεις των ενδιαφερομένων μερών συνάγεται ότι οι εμπορικές συναλλαγές στους εξυπηρετητές πραγματοποιούνται σε επίπεδο ευρύτερο του ΕΟΧ ή της περιοχής του ΕΜΑΑ και ότι οι περισσότεροι κατασκευαστές λειτουργούν σε παγκόσμιο επίπεδο.

(147) Η Επιτροπή επισημαίνει, ωστόσο, ότι η γεωγραφική αγορά για τους εξυπηρετητές έχει σημασία μόνο εάν ληφθεί υπόψη το μερίδιο της Dell στην αγορά εξυπηρετητών x86.

(148) Με βάση τα ανωτέρω, η Επιτροπή θεωρεί ότι, αν και υπάρχουν λόγοι για να θεωρηθεί ότι η γεωγραφική αγορά των εξυπηρετητών είναι η παγκόσμια αγορά, λόγω των αμφιβολιών που παραμένουν όσον αφορά την κατάλληλη οροθέτηση της σχετικής αγοράς προϊόντος για τους εξυπηρετητές, μπορεί να παραμείνει ανοικτό το ζήτημα της γεωγραφικής αγοράς για τους εξυπηρετητές.

6.6.2.3. Συμπέρασμα όσον αφορά το κριτήριο του μεριδίου αγοράς για τους εξυπηρετητές

(149) Η Επιτροπή συμπεραίνει ότι, ανάλογα με τον ορισμό της αγοράς που θα εφαρμοστεί στους εξυπηρετητές, η ενίσχυση θα μπορούσε να εγείρει ανησυχίες ως προς τον ανταγωνισμό. Συγκεκριμένα, εάν χρησιμοποιηθεί η οροθέτηση της αγοράς με βάση τη διάκριση σε εξυπηρετητές x86/μη-x86, το μέτρο θα συνιστούσε, για το τμήμα της αγοράς προϊόντος των εξυπηρετητών x86, ενίσχυση σε μια εταιρεία με μερίδιο μεγαλύτερο του 25 % της σχετικής αγοράς σε παγκόσμιο επίπεδο. Όσον αφορά την αγορά των εξυπηρετητών, είναι συνεπώς απαραίτητο να διενεργηθεί αναλυτική αξιολόγηση των επιπτώσεων της ενίσχυσης.

6.6.3. Συμπέρασμα όσον αφορά τις αμφιβολίες που διατυπώθηκαν στην απόφαση για την κίνηση της διαδικασίας

(150) Η Επιτροπή θεωρεί ότι δεν έχουν αρθεί οι αμφιβολίες που διατυπώνονται στην απόφαση για την κίνηση της διαδικασίας αν η ενίσχυση είναι σύμφωνη με τους όρους που ορίζονται στα σημεία 68 α) και 68 β) των ΚΓΠΕ.

(151) Σύμφωνα με την παράγραφο 68 των ΚΓΠΕ, σε περίπτωση που υπάρξει υπέρβαση ενός από τα δύο όρια που ορίζονται στο σημείο 68 α) και 68 β) των ΚΓΠΕ για το υπό εξέταση μέτρο (40), είναι απαραίτητο να διενεργηθεί λεπτομερής επαλήθευση, αφού κινηθεί η διαδικασία που ορίζεται στο άρθρο 88 παράγραφος 2 της συνθήκης, αν η ενίσχυση είναι αναγκαία ως έναυσμα για επενδύσεις και ότι τα οφέλη από την ενίσχυση υπερκαλύπτουν την προκύπτουσα νόθευση του ανταγωνισμού και την επίδραση επί των συναλλαγών μεταξύ των κρατών μελών.

6.7. Αναλυτική αξιολόγηση

(152) Η αναλυτική αξιολόγηση διενεργείται βάσει της ανακοίνωσης που ορίζει τα κριτήρια αξιολόγησης των θετικών και των αρνητικών επιπτώσεων της ενίσχυσης.

6.7.1. Θετικές επιπτώσεις της ενίσχυσης

6.7.1.1. Στόχος της ενίσχυσης

(153) Οι πολωνικές αρχές ανέφεραν ότι η επένδυση της Dell στην επαρχία Łódź είναι μια μακροπρόθεσμη δέσμευση (οι εγκαταστάσεις κατασκευής πρέπει να διατηρηθούν τουλάχιστον επί πέντε έτη μετά την ολοκλήρωσή τους και οι δημιουργούμενες θέσεις απασχόλησης πρέπει να διατηρηθούν επί πέντε έτη) και επίσης αποτελεί σημαντικό προηγούμενο που μπορεί να θέσει τις βάσεις για περαιτέρω επενδύσεις στην περιοχή. Αποτελεί, κατά συνέπεια αξιόπιστη δέσμευση έναντι της επαρχίας Łódź, η οποία θα συμβάλει στη δημιουργία άμεσων θέσεων απασχόλησης και θα στηρίξει την περιφερειακή ανάπτυξη.

(154) Αυτή η θετική επίπτωση ενισχύεται από τη δυνατότητα δημιουργίας δικτύων από το επενδυτικό σχέδιο, ενθαρρύνοντας εταιρείες του ίδιου ή συναφών κλάδων παραγωγής να εγκατασταθούν στην περιοχή με στόχο να ωφεληθούν από εξωτερικές οικονομίες κλίμακας ή πεδίου.

(155) Συγκεκριμένα, η επένδυση της Dell μπορεί να συμβάλει στο να δημιουργηθούν στην επαρχία Łódź (41) περισσότερες από 2 500 (42) άμεσες θέσεις απασχόλησης μέχρι τον Ιανουάριο του 2010 (43) και άλλες περίπου 1 300 έμμεσες θέσεις απασχόλησης από προμηθευτές, υπεργολάβους και φορείς παροχής υπηρεσιών που είναι εγκατεστημένοι στην περιοχή.

(156) Σε όρους περιφερειακής ανάπτυξης, οι πολωνικές αρχές επισημαίνουν επίσης την επίπτωση της επένδυσης στους ακόλουθους τομείς: — Εκπαίδευση: Η Dell συνεργάζεται με δύο τοπικά ιδρύματα τριτοβάθμιας εκπαίδευσης (44) (χορηγώντας υποτροφίες, αναθέτοντας μελέτες ή προσφέροντας θέσεις πρακτικής άσκησης) και προτίθεται να συνεργαστεί με παρεμφερή ιδρύματα στην επαρχία Łódź (45). Η Dell συμμετέχει επίσης στο πρόγραμμα ανάπτυξης ανθρώπινων πόρων στο Łódź που έθεσε σε εφαρμογή η πόλη του Łódź (46). Όπως συνέβη και στην Ιρλανδία (47), αυτή η συνεργασία με τα τοπικά ιδρύματα τριτοβάθμιας εκπαίδευσης και την τοπική κυβέρνηση θα συμβάλει στην καινοτομία και την ανάπτυξη μιας οικονομίας που βασίζεται στη γνώση και της κοινωνίας της πληροφορίας· — Μεταφορά τεχνολογίας: Η μονάδα της Dell στην Πολωνία είναι από τις πλέον προηγμένες παγκοσμίως και, ως εκ τούτου, υπάρχουν μεγάλες δυνατότητες διάδοσης γνώσεων σε ολόκληρη την τοπική οικονομία. Τα αποτελέσματα της διάδοσης των γνώσεων θα παραχθούν από τις διαδικασίες διαχείρισης και παραγωγής τις οποίες θα εισαγάγει η Dell στην επαρχία, οι οποίες θα συμβάλουν στη διάδοση επιχειρησιακών, χρηματοοικονομικών, τεχνικών, εφοδιαστικών (48) ικανοτήτων και ικανοτήτων εξυπηρέτησης πελατών, όπως έχει ήδη συμβεί στο Λίμερικ. Η Dell θα παρέχει επίσης στο εργατικό δυναμικό της ένα σύνολο ευκαιριών κατάρτισης (49). Το επενδυτικό σχέδιο εκτιμάται ότι θα συμβάλει στη δημιουργία και τη διάδοση ικανοτήτων ΤΠΕ και τη δημιουργία ενός πολύπλευρου κέντρου όπως συνέβη και στο Λίμερικ (με τη χρησιμοποίηση επιχειρησιακών, οικονομικών, τεχνικών δεξιοτήτων και δεξιοτήτων εξυπηρέτησης πελατών)· — Πολλαπλασιαστικό αποτέλεσμα: Η παρουσία της Dell θα συμβάλει στην αναβάθμιση της ποιότητας ζωής στην επαρχία του Łódź μέσω της αύξησης της παραγωγής της τοπικής οικονομίας και των νομισματικών ροών στην επαρχία. Για να εκτιμηθεί το δυνητικό πολλαπλασιαστικό αποτέλεσμα της επένδυσης της Dell, οι πολωνικές αρχές παραπέμπουν στα αποτελέσματα μελέτης της Dell για παρόμοια επένδυση στις ΗΠΑ. Η μελέτη (50) δείχνει ότι, κατά μέσο όρο, για κάθε δημιουργούμενη θέση απασχόλησης στην Dell δημιουργούνται δύο θέσεις απασχόλησης σε τοπικό επίπεδο και άλλες 2,5 θέσεις σε άλλες περιοχές των ΗΠΑ. Σε αυτή τη βάση, εκτιμάται ότι οι ετήσιες δαπάνες της Dell για μισθούς ύψους 17,3 εκατ. ευρώ θα παράγουν πρόσθετα 13 εκατ. ευρώ για νέες θέσεις απασχόλησης στην επαρχία Łódź και 9,5 εκατ. ευρώ ετησίως για την Πολωνία συνολικά.

(157) Ο ανταγωνιστής εκφράζει αμφιβολίες σχετικά με τη δημιουργία έμμεσων θέσεων απασχόλησης. Ισχυρίζεται ότι οι δευτερεύοντες επενδυτές δεν θα αυξήσουν την παραγωγική τους ικανότητα αλλά, αντίθετα, θα χρησιμοποιούν περισσότερο τις υφιστάμενες εγκαταστάσεις στην Πολωνία. Ο ανταγωνιστής θεωρεί επίσης ότι υπάρχει υπερεκτίμηση των έμμεσων επενδύσεων και ότι τα οφέλη που απορρέουν από την παρουσία της Dell στην επαρχία θα είναι περιορισμένα.

(158) Η Επιτροπή επισημαίνει ότι οι πολωνικές αρχές έχουν υποβάλει στοιχεία σχετικά με το στόχο της ενίσχυσης και την επίπτωση του επενδυτικού σχεδίου στην περιφερειακή ανάπτυξη, την εκπαίδευση, τη διάδοση γνώσεων, τα δυνητικά πολλαπλασιαστικά αποτελέσματα, τη δημιουργία άμεσων και έμμεσων θέσεων απασχόλησης.

(159) Η Επιτροπή θεωρεί ότι οι πολωνικές αρχές έχουν υποβάλει επαρκή στοιχεία που αποδεικνύουν ότι το έργο θα συμβάλει στην οικονομική ανάπτυξη της επαρχίας Łódź.

(160) Η Επιτροπή θεωρεί ότι οι παρατηρήσεις του ανταγωνιστή είναι ατεκμηρίωτες και, ως εκ τούτου, δεν είναι δυνατόν να ληφθούν υπόψη.

(161) Με βάση τα ανωτέρω, η Επιτροπή συμπεραίνει ότι η επένδυση είναι πιθανό να έχει συνολικά θετική συμβολή στην οικονομική ανάπτυξη της επαρχίας Łódź και ότι με τον τρόπο αυτό θα συμβάλει στην επίτευξη του στόχου περιφερειακής ανάπτυξης.

6.7.1.2. Η καταλληλότητα του μέσου της ενίσχυσης

(162) Όπως αναφέρεται στις παραγράφους 17 και 18 της ανακοίνωσης για τα κριτήρια, η κρατική ενίσχυση υπό μορφή ενίσχυσης αρχικής επένδυσης είναι ένας μόνο από τους τρόπους για να ξεπεραστούν οι αδυναμίες της αγοράς και για να προωθηθεί η οικονομική ανάπτυξη των μειονεκτικών περιφερειών. Η ενίσχυση συνιστά το κατάλληλο μέσο, εάν παρέχει ειδικά πλεονεκτήματα σε σύγκριση με άλλα μέτρα πολιτικής. Σύμφωνα με την παράγραφο 18 της ανακοίνωσης για τα κριτήρια, «μέτρα για τα οποία το κράτος μέλος εξέτασε και άλλες εναλλακτικές δυνατότητες πολιτικής παρέμβασης και για τα οποία έχουν αποδειχθεί τα πλεονεκτήματα της χρησιμοποίησης ενός επιλεκτικού μέτρου όπως η χορήγηση κρατικής ενίσχυσης σε μια συγκεκριμένη εταιρεία θεωρείται ότι συνιστούν κατάλληλο μέσο».

(163) Στην επιστολή τους της 18ης Φεβρουαρίου 2009, οι πολωνικές αρχές εξήγησαν λεπτομερώς ότι η χορήγηση κρατικής ενίσχυσης σε μεγάλα επενδυτικά σχέδια με περιφερειακά οφέλη, όπως η επένδυση της Dell Poland στο Łódź, ήταν το μόνο κατάλληλο μέσο για να αντιμετωπιστούν οι οικονομικές αδυναμίες της επαρχίας (εκτός από τα γενικά μέτρα που είχαν ήδη ληφθεί).

(164) Με βάση τα συμπεράσματα της μελέτης LECG, οι πολωνικές αρχές επισήμαναν ότι, παρά τα γενικά μέτρα για τη στήριξη της οικονομικής ανάπτυξης σε εθνικό και περιφερειακό επίπεδο μέσω επενδύσεων σε βασικές υποδομές και συντελεστές παραγωγής, και κυρίως με τη χρησιμοποίηση των διαρθρωτικών Ταμείων, μεγάλες περιφερειακές ανισότητες εξακολουθούν να πλήττουν συνολικά την Πολωνία και ιδίως την επαρχία Łódź. Συγκεκριμένα, με βάση τα στοιχεία της μελέτης, το κατά κεφαλήν ΑΕγχΠ της επαρχίας Łódź είναι κατώτερο από τον εθνικό μέσο όρο, ενώ το ποσοστό ανεργίας και η μακροχρόνια ανεργία είναι επίσης υψηλότερα από τον εθνικό μέσο όρο της Πολωνίας. Το μέσο επίπεδο μισθών στην επαρχία είναι επίσης κατώτερο από τον εθνικό μέσο όρο. Ακόμη, η απόκλιση ανάμεσα στα επίπεδα μισθών στην επαρχία Łódź και στην Πολωνία συνολικά αυξήθηκε την περίοδο 2004-2007.

(165) Οι πολωνικές αρχές επισημαίνουν επίσης ότι μέτρα γενικού χαρακτήρα που εφάρμοσε η Πολωνία για την προσέλκυση άμεσων ξένων επενδύσεων φαίνεται ότι είχαν περιορισμένη επίπτωση στον όγκο των άμεσων ξένων επενδύσεων (ΑΞΕ). Με βάση τα στοιχεία της μελέτης, η Πολωνία παρουσίαζε ένα από τα χαμηλότερα επίπεδα ΑΞΕ ως ποσοστό του ΑΕγχΠ σε σύγκριση με άλλα κράτη μέλη τα οποία προσχώρησαν στην Κοινότητα το 2004.

(166) Οι πολωνικές αρχές θεωρούν ότι η σχετική υπανάπτυξη της επαρχίας Łódź δείχνει ότι απαιτείται μια περισσότερο στοχευμένη παρέμβαση σε αυτή την επαρχία. Οι πολωνικές αρχές επισημαίνουν ως προς αυτό ότι, με το να ευνοούν την αγορά εργασίας και να προωθούν την ανάπτυξη υποδομών, οι μεγάλες επενδύσεις συνήθως παράγουν πρόσθετες επενδύσεις μέσω δικτύωσης οικονομικών δραστηριοτήτων και των συναφών αποτελεσμάτων (βιομηχανική συγκέντρωση, έμμεση ανάπτυξη, μεταφορά τεχνολογίας και διάδοση γνώσεων). Οι κρατικές ενισχύσεις που χορηγούνται για τη στήριξη μεγάλων επενδυτικών σχεδίων, μπορούν, κατά συνέπεια, να αποτελέσουν αποτελεσματικό μέσο για την αύξηση της περιφερειακής ανάπτυξης.

(167) Ο ανταγωνιστής ισχυρίζεται ότι, επειδή η ενίσχυση χορηγείται ως ενίσχυση ad hoc και όχι στο πλαίσιο ενός συστήματος ενισχύσεων, δεν είναι η Πολωνία υποχρεωμένη να διαθέσει την ενίσχυση σε όλους τους επιχειρηματικούς φορείς αυτού του κλάδου επί ίσοις όροις. O ανταγωνιστής επισημαίνει ότι παρόμοια ενίσχυση θα μπορούσε καταρχήν να χορηγηθεί και σε ανταγωνιστές της Dell, αλλά αμφιβάλει αν υπό τις παρούσες οικονομικές συνθήκες θα μπορούσε να χορηγηθεί ενίσχυση άνω των 50 εκατ. ευρώ σε άλλο κατασκευαστή ηλεκτρονικών υπολογιστών.

(168) Ο εν λόγω ανταγωνιστής αναφέρει ότι, σύμφωνα με την παράγραφο 10 των ΚΓΠΕ, μια ενίσχυση ad hoc είναι δυνατό να χορηγείται μόνο σε έκτακτες περιστάσεις. Ο ανταγωνιστής θεωρεί ότι η χρησιμοποίηση μιας ενίσχυσης ad hoc είναι αδικαιολόγητη και ακατάλληλη, διότι θα αυξήσει την ισχύ της εταιρείας στην αγορά σε μια αγορά στην οποία διαθέτει σημαντικό μερίδιο προσφοράς, συγκεκριμένα εξυπηρετητών, και σε μια αγορά που βρίσκεται σε φθίνουσα πορεία, συγκεκριμένα στην αγορά των επιτραπέζιων υπολογιστών.

(169) Οι πολωνικές αρχές επισημαίνουν ότι από τις παρατηρήσεις του ανταγωνιστή δεν συνάγεται ότι τα οικονομικά μειονεκτήματα της επαρχίας Łódź θα μπορούσαν να ξεπεραστούν με άλλα μέσα πλην της κρατικής ενίσχυσης σε ένα μεγάλο επενδυτικό σχέδιο. Οι πολωνικές αρχές επισημαίνουν ότι το μόνο στοιχείο που έθιξε ο ανταγωνιστής είναι ότι δεν χορηγήθηκε παρόμοια ενίσχυση σε άλλους επιχειρηματίες. Κατά την άποψη των πολωνικών αρχών, η δήλωση αυτή βασίζεται σε παρανόηση της έννοιας της καταλληλότητας όπως αυτή ορίζεται στις ΚΓΠΕ, η οποία απαιτεί να αναλύει η Επιτροπή αν ο στόχος της ενίσχυσης θα μπορούσε να επιτευχθεί με άλλα μέσα. Οι πολωνικές αρχές θεωρούν ότι ο ανταγωνιστής δεν κάνει καμία σχετική παρατήρηση.

(170) Η Επιτροπή επισημαίνει ότι τα επιχειρήματα των πολωνικών αρχών σχετικά με την καταλληλότητα του μέσου της ενίσχυσης βασίζονται σε μακροοικονομική ανάλυση των παραγόντων που επηρεάζουν την οικονομική ανάπτυξη σε εθνικό και περιφερειακό επίπεδο στην Πολωνία. Αναφέρουν ότι, ενώ η Πολωνία γενικά και η επαρχία Łódź ειδικά είναι μειονεκτικές περιοχές, γενικά μέτρα στην Πολωνία συνολικά (σε αντίθεση με την ενίσχυση ad hoc για μεγάλα επενδυτικά σχέδια σε συγκεκριμένες επαρχίες) έχουν περιορισμένη επίπτωση στον όγκο των ΑΞΕ και ότι εξακολουθούν να υφίστανται σημαντικές περιφερειακές ανισότητες στο εσωτερικό της Πολωνίας. Οι πολωνικές αρχές επισημαίνουν ότι η επαρχία Łódź είναι μία από τις περιφέρειες με το χαμηλότερο κατά κεφαλήν ΑΕγχΠ, την υψηλότερη ανεργία και το χαμηλότερο μέσο όρο μεικτών μισθών. Οι πολωνικές αρχές συμπεραίνουν ότι, εφόσον οι αδυναμίες της αγοράς εμποδίζουν την κανονική λειτουργία της, η χορήγηση κρατικής ενίσχυσης σε μεγάλα επενδυτικά σχέδια είναι αποτελεσματικό μέσο ενίσχυσης της περιφερειακής ανάπτυξης μέσω της συγκέντρωσης βιομηχανικής δραστηριότητας και δημιουργίας δικτύων και των συνδεόμενων αποτελεσμάτων τους (προσέλκυση επενδύσεων, διάδοση γνώσεων, έμμεση ανάπτυξη).

(171) Όσον αφορά τις παρατηρήσεις της Πολωνίας, η Επιτροπή επισημαίνει ότι οι πολωνικές αρχές έχουν υποβάλει εκτενή οικονομικά αποδεικτικά στοιχεία που δείχνουν ότι η χορήγηση κρατικής ενίσχυσης σε μεγάλα επενδυτικά σχέδια με περιφερειακά οφέλη, όπως το επενδυτικό σχέδιο που υλοποιεί η Dell Poland, αποτελεί το κατάλληλο μέσο για την αντιμετώπιση των οικονομικών αδυναμιών της επαρχίας Łódź (πέρα από τα μέτρα γενικού χαρακτήρα που έχουν ήδη ληφθεί).

(172) Αναφορικά με τις παρατηρήσεις του ανταγωνιστή, η Επιτροπή επισημαίνει ότι, με εξαίρεση τα συστήματα φορολογικών ενισχύσεων βάσει των οποίων η ενίσχυση χορηγείται αυτόματα για επιλέξιμες δαπάνες χωρίς καμία διάκριση από την πλευρά των αρχών, το κράτος μέλος δεν είναι υποχρεωμένο να διαθέσει ενίσχυση σε όλους τους επιχειρηματίες του κλάδου επί ίσοις όροις, συμπεριλαμβανομένης της ενίσχυσης που χορηγείται στο πλαίσιο εγκεκριμένων ή υφισταμένων συστημάτων ενίσχυσης. Η Επιτροπή επισημαίνει ακόμη ότι, αν και μια ατομική ενίσχυση ad hoc πρέπει να αιτιολογείται με βάση το στόχο της ενίσχυσης και τα αποτελέσματά της, αυτό δεν σχετίζεται με την καταλληλότητα του μέσου της ενίσχυσης η οποία αφορά το αν η ενίσχυση είναι απαραίτητη σε σύγκριση με γενικά μέτρα πολιτικής, ανεξάρτητα από το χαρακτήρα αυτής της ενίσχυσης.

(173) Με βάση τα ανωτέρω, η Επιτροπή διαπιστώνει ότι η κοινοποιηθείσα ενίσχυση αποτελεί το κατάλληλο μέσο για την επίτευξη του στόχου της ενίσχυσης.

6.7.1.3. Δημιουργία κινήτρων

(174) Στην απόφαση για την κίνηση της διαδικασίας (αιτιολογική σκέψη 108), η Επιτροπή αναζήτησε αποδεικτικά στοιχεία για το αν και σε ποιο βαθμό η ενίσχυση είχε επηρεάσει τις οικονομικές αποφάσεις της εταιρείας, ώστε να αξιολογήσει αν η ενίσχυση δημιουργεί κίνητρα, όπως ορίζεται στις παραγράφους 19–28 της ανακοίνωσης για τα κριτήρια.

(175) Η παράγραφος 22 της ανακοίνωσης για τα κριτήρια αναφέρει δύο εναλλακτικές δυνατότητες για να αποδειχθεί η δημιουργία κινήτρων. Σύμφωνα με την πρώτη εναλλακτική δυνατότητα, «η ενίσχυση παρέχει κίνητρο για τη λήψη θετικής απόφασης όσον αφορά την πραγματοποίηση της επένδυσης, διότι μια επένδυση, που σε διαφορετική περίπτωση δεν θα ήταν κερδοφόρα για την επιχείρηση σε καμία περιοχή, μπορεί πλέον να πραγματοποιηθεί σε μια ενισχυόμενη περιφέρεια». Σύμφωνα με τη δεύτερη εναλλακτική δυνατότητα, «η ενίσχυση παρέχει κίνητρο για την πραγματοποίηση μιας προγραμματιζόμενης επένδυσης σε εξεταζόμενη περιοχή αντί σε άλλη, διότι με αυτήν αντισταθμίζονται τα καθαρά μειονεκτήματα και το καθαρό κόστος που συνεπάγεται η πραγματοποίηση επένδυσης στην ενισχυόμενη περιοχή».

(176) Η παράγραφος 23 της ανακοίνωσης για τα κριτήρια αναφέρει ότι «το κράτος μέλος θα πρέπει να αποδείξει στην Επιτροπή ότι η ενίσχυση δημιουργεί κίνητρα», θα πρέπει να προσδιορίσει το σενάριο το οποίο ισχύει και «να παράσχει […] διεξοδική περιγραφή της εναλλακτικής δυνατότητας».

(177) Οι πολωνικές αρχές έχουν δώσει στοιχεία όσον αφορά τη δημιουργία κινήτρων και την αναλογικότητα της ενίσχυσης. Συγκεκριμένα, οι πολωνικές αρχές ανέφεραν στην επιστολή τους της 18ης Φεβρουαρίου 2009 ότι, την περίοδο 2005-2006, η Dell είχε προσδιορίσει τα απαιτούμενα χαρακτηριστικά του έργου για να ανταποκριθεί στην προβλεπόμενη ζήτηση και είχε αποφασίσει να υλοποιήσει το επενδυτικό σχέδιο, ανεξάρτητα από τον τόπο εγκατάστασής του. Δεν υφίσταται, συνεπώς, λόγος να εξεταστεί, όπως προβλέπει η πρώτη εναλλακτική δυνατότητα, αν η επένδυση θα είχε πραγματοποιηθεί ή όχι.

(178) Όσον αφορά την παράγραφο 25 της ανακοίνωσης για τα κριτήρια, η Επιτροπή επισημαίνει ότι η ενίσχυση εμπίπτει στη δεύτερη εναλλακτική δυνατότητα. Ως εκ τούτου, είναι απαραίτητο να εξεταστούν οι επιπτώσεις της ενίσχυσης ως προς το αν ευνοεί τον τόπο εγκατάστασής της στην περιφέρεια στόχου, σε αντίθεση με κάποια άλλη περιφέρεια (στην οποία, με βάση την εναλλακτική δυνατότητα, θεωρείται ότι δεν χορηγείται καμία ενίσχυση).

(179) Στην επιστολή τους της 18ης Φεβρουαρίου 2009, οι πολωνικές αρχές αναφέρουν ότι, για να καθορίσει τον τόπο υλοποίησης του επενδυτικού σχεδίου, η Dell ανέλυσε και συνέκρινε το κόστος και τις ωφέλειες διαφόρων δυνητικών τόπων εγκατάστασης και στη συνέχεια επέλεξε δύο πιθανούς τόπους υλοποίησης του επενδυτικού σχεδίου, συγκεκριμένα την περιοχή Łódź στην Πολωνία και την περιοχή Nitra στη Σλοβακία (51).

(180) Την άνοιξη του 2006, η Dell πραγματοποίησε